Mengapa sekolah Cina dapat dana 2 kali ganda berbanding sekolah agama, soal Pemuda Umno

Pemuda Umno mempersoalkan pengumuman kerajaan baru-baru ini berhubung peruntukan berjumlah RM15.7 juta kepada 63 sekolah persendirian Cina yang akan menerima bantuan dua kali ganda berbanding jumlah diperuntukkan untuk institusi agama.
Ketua Pemuda Umno Dr Akmal Saleh turut menggesa sekolah Cina yang berdepan masalah kewangan supaya diserap masuk ke dalam sistem pendidikan negara sambil meminta kerajaan menjelaskan bagaimana jumlah peruntukan itu diperoleh.
Beliau membandingkan peruntukan RM15.7 juta, yang diumumkan Setiausaha Agung DAP Anthony Loke baru-baru ini, dengan RM150 juta untuk sekolah tahfiz dan pondok seperti diumumkan Perdana Menteri Anwar Ibrahim pada kongres PKR bulan lepas.
Beliau berkata, 1,276 institusi agama yang berdaftar dengan Jabatan Kemajuan Islam Malaysia (Jakim) masing-masing akan menerima RM117,500, berbanding RM250,000 yang akan diperoleh setiap sekolah persendirian Cina.
“Apakah kriteria penentuan jumlah peruntukan kepada institusi pendidikan agama dan sekolah menengah persendirian Cina dan berdasarkan kriteria apakah jumlahnya ditentukan?
“Jika penentuan peruntukan oleh kerajaan adalah mengikut purata bilangan sekolah, Pemuda Umno menggesa agar kerajaan menyemak semula kadar peruntukan purata SMPC untuk diseragamkan dengan peruntukan kepada institusi pendidikan agama dan bakinya perlu diberikan kepada sekolah menengah aliran kebangsaan yang secara jelas untuk semua kaum dan berpaksikan silibus kebangsaan,” katanya.
Akmal berkata jika sekolah persendirian Cina kekurangan dana, ia perlu diserap ke aliran kebangsaan.
“Saya percaya lebih banyak sekolah aliran kebangsaan yang daif dan lebih memerlukan bantuan dana dari sekolah persendirian Cina yang kita semua sedia maklum dibiayai secara persendirian oleh pihak swasta tanpa memerlukan dukungan kerajaan,” tambahnya.


Dr Mahathir, Ku Li mahu kembalikan Malaysia sebagai harimau Asia

Dua ahli politik veteran negara hari ini mengumumkan berganding bahu untuk memberikan sumbangan kepada negara tetapi tidak memberikan penjelasan terperinci berhubung rancangan mereka.Bekas perdana menteri Dr Mahathir Mohamad, 95 dan Tengku Razaleigh Hamzah, 83, pada satu sidang media bersama mengatakan mereka membuat pengumuman menjelang pengundian Rang Undang-Undang (RUU) Perbekalan (Belanjawan) 2021 untuk bacaan kali ketiga esok yang bermaksud sekiranya gagal kerajaan Perikatan Nasional (PN) akan tumbang.Dua pemimpin yang pernah “berentap” untuk jawatan tertinggi Umno pada tahun 1987 sehingga menyebabkan parti Melayu itu berpecah mengatakan mereka mahu memberikan sumbangan kepada negara untuk menggembalikan status Malaysia sebagai “harimau Asia”.Mahathir dan Razaleigh juga menyeru semua 220 ahli Parlimen membuat undian esok tanpa memikirkan kepentingan parti dan kedudukan masing-masing.“Kerajaan pun ada kelebihan dua undi sahaja. Ahli Parlimen pun sibuk dengan politik sahaja.Sebaliknya, mereka menggesa semua ahli Parlimen membuat keputusan demi kebaikan rakyat yang menerima impak negatif selepas pandemik Covid-19 melanda negara.Razaleigh yang juga pengerusi Jemaah Penasihat Umno berkata, beliau berharap wakil rakyat dapat bekerjasama untuk membangunkan semula negara kepada zaman kegemilangannya sehingga dikenali sebagai harimau Asia.Manakala, Mahathir menegaskan kerajaan hari ini mempunyai banyak konflik yang perlu diselesaikan segera yang menyebabkan banyak dasar-dasar kerajaan tidak boleh dijalankan dengan baik.“Kerajaan pun ada kelebihan dua undi sahaja. Ahli Parlimen pun sibuk dengan politik sahaja.“Menteri-menteri dapat gaji jauh lebih besar berbanding dulu, (sebab itu) masing-masing nak jadi menteri, timbalan menteri kerana gaji lebih besar. Untuk duit sahaja,” katanya dalam satu sidang media bersama di Yayasan Al Bukhary, Kuala Lumpur hari ini.Sebelum ini, Ku Li menegaskan beliau tidak akan mengambil bahagian dalam perbahasan Belanjawan 2021 selagi keabsahan kerajaan Perikatan Nasional (PN) belum dimuktamadkan.Pada September, Ku Li pernah menulis surat kepada speaker Dewan Rakyat untuk mengusulkan undi percaya terhadap Perdana Menteri Muhyiddin Yassin.Beliau kemudiannya dilihat “memulaukan” pengundian belanjawan selepas Speaker Dewan Rakyat Azhar Azizan Harun menolak usul itu dibahaskan.


Belanjawan 2021 KPKT lulus dengan 106 undi

Speaker Dewan Rakyat, Azhar Azizan Harun mengumumkan undi peringkat jawatankuasa Belanjawan 2021 bagi Kementerian Perumahan dan Kerajaan Tempatan (KPKT) diluluskan secara undian belah bahagi dengan 106 setuju, 96 tidak setuju manakala 18 tidak hadir di Dewan Rakyat hari ini.KPKT di bawah kendalian Zuraida Kamaruddin menerima peruntukan RM5.36 bilion diluluskan dan merupakan undian belah bahagi yang ketujuh bagi peringkat jawatankuasa Belanjawan 2021.Terdahulu empat usul untuk memotong peruntukan di bawah kod Penggerak Komuniti Tempatan RM8.6 juta ditolak selepas ia dibahaskan oleh empat ahli Parlimen iaitu Tanjong Malim, Lembah Pantai, Pasir Gudang dan Tuaran yang mengemukakan usul tersebut.Kemudian empat ahli Parlimen daripada blok kerajaan juga membahas agar ia tidak dipotong iaitu dari Arau, Padang Rengas, Tambun dan Tanjong Karang.Awal hari ini Belanjawan 2021 bagi Kementerian Kesihatan lulus dengan undian suara meskipun penuh dengan kontroversi daripada kedua-dua belah pihak blok kerajaan dan pembangkang yang membangkit pelbagai isu serta persoalan mengenai pandemik Covid-19.


Parti Syed Saddiq akan gagal, kata Dr Mahathir

Dr Mahathir Mohamad mengatakan parti belia yang bakal ditubuhkan bekas menteri Kabinetnya, Syed Saddiq Abdul Rahman tidak akan berjaya.Bekas perdana menteri itu berkata, parti itu sukar untuk mendapatkan undi daripada generasi lebih tua, mengatakan akhirnya partinya Pejuang akan menjadi “king maker” dalam pilihan raya.“Saya tidak tahu mengapa beliau mahu tubuhkan parti. Saya tidak rasa ia akan berjaya. Undi belia sahaja tak cukup untuk menang.“Dalam setiap kawasan pasti ada orang tua, namun ini negara bebas, kalau beliau rasa perlu. Kita tiada masalah selagi mereka juga mahu banteras rasuah,” katanya pada sidang media di Putrajaya pagi ini.Dr Mahathir berkata, Pejuang tidak terikat dengan mana-mana parti dan akan memilih dengan siapa mereka mahu bekerjasama.“Dalam pilihan raya, kita mahu dapatkan 30 kerusi dan kita dalam kedudukan untuk memilih parti mana yang boleh kita jalin kerjasama.”“Sekiranya parti lain boleh terima syarat kita, maka kita boleh bekerjasama,” kata Dr Mahathir.Ahli Parlimen Langkawi itu berkata, Pejuang tidak merasakan mana-mana antara dua gabungan itu akan menang.


Malaysia kutuk pelaksanaan hukuman mati empat aktivis demokrasi di Myanmar

Menteri Luar Malaysia Datuk Seri Saifuddin Abdullah berkata Malaysia mengutuk pelaksanaan hukuman mati terhadap empat aktivis oleh junta Myanmar dan melihat tindakan itu sebagai satu jenayah terhadap manusia sejagat.
Saifuddin berkata demikian pada Selasa dalam satu sidang media selepas bertemu Duta Khas Setiausaha Agung Pertubuhan Bangsa-Bangsa Bersatu di Myanmar, Noeleen Heyzer, yang mengulangi kutukan keras Setiausaha Agung terhadap hukuman mati itu, yang dilihat sebagai pencabulan terang-terangan terhadap hak untuk hidup, kebebasan, dan keselamatan manusia.
Saifuddin dan Noeleen semasa pertemuan berkenaan melihat pelaksanaan hukuman mati itu sebagai merencatkan usaha Asean, termasuk Konsensus Lima Perkara (5PC), dalam membantu mencari penyelesaian untuk Myanmar.
Beliau berkata pelaksanaan hukuman mati itu berlaku kurang dua minggu selepas Duta Khas Pengerusi Asean ke Myanmar, Menteri Luar Kemboja Prak Sokhonn, melawat Myanmar dan hanya kira-kira seminggu sebelum mesyuarat menteri-menteri luar Asean di Phnom Penh pada 3 Ogos.
"Kami melihatnya seolah-olah junta mempersenda 5PC Asean dan saya fikir kita perlu melihat perkara ini dengan serius.
"Saya percaya pertemuan menteri-menteri luar Asean di Phnom Penh nanti akan meneliti perkara itu," katanya pada sidang media itu yang diadakan di bangunan Parlimen.
Hukuman mati terhadap empat lelaki itu - Phyo Zeya Thaw, bekas anggota Parlimen Liga Demokratik Kebangsaan (NLD); aktivis terkemuka Kyaw Min Yu, yang juga dikenali sebagai 'Ko Jimmy'; Aung Thura Zaw; dan Hla Myo Aung - yang kesemuanya didakwa di bawah undang-undang antikeganasan, merupakan hukuman mati pertama dilaksanakan di Myanmar sejak 1988, menurut Amnesty International, yang sehingga kini menganggap negara itu sebagai telah menghapuskan hukuman mati.
Pelaksanaan hukuman mati itu pada hujung minggu lepas yang mengejutkan dunia dilaporkan secara meluas dan menerima kecaman antarabangsa.
Sejak rampasan kuasa pada 1 Feb 2021, sekurang-kurangnya 2,114 orang telah dibunuh oleh kerjaan tentera yang diketuai Jeneral Min Aung Hlaing, dalam kempennya untuk menamatkan kebangkitan meluas terhadap pemerintahan tentera.
Saifuddin dan Noeleen turut kesal kerana tiada kemajuan sebenar ditunjukkan dalam pelaksanaan 5PC setakat ini, dan disebabkan itu Malaysia sangat menyokong idea Noeleen bahawa perlu ada rangka kerja yang sesuai untuk pelaksanaannya.
Malaysia akan membentangkan beberapa cadangan mengenai rangka kerja itu semasa Mesyuarat Menteri-menteri Luar Asean di Phnom Penh dengan elemen utama rangka kerja itu mesti ada garis penamat bagi 5PC Asean.
Melihat ke hadapan, Saifuddin dan Noeleen menekankan keperluan untuk penglibatan inklusif semua pihak berkepentingan di Myanmar.
Sementara itu, Saifuddin berkata Malaysia telah memutuskan Myanmar tidak dibenarkan menghantar perwakilan politik ke mana-mana mesyuarat peringkat menteri antarabangsa.
"Sebelum ini, pendirian Malaysia adalah Myanmar tidak seharusnya dijemput untuk menghantar perwakilan politik ke semua sidang kemuncak Asean kerana kita tidak melihat kemajuan yang jelas bagi 5PC," katanya.
Beliau berkata keputusan itu dibuat semasa mesyuarat Kabinet Jumaat lalu atas alasan kerajaan Malaysia serius dalam isu perwakilan politik Myanmar.
Noeleen dalam misi dua hari beliau ke Kuala Lumpur atas jemputan Saifuddin turut mengadakan perbincangan yang sangat produktif dengan Perdana Menteri Ismail Sabri Yaakob mengenai situasi di Myanmar.


14-0 : Kementerian Sains, Teknologi dan Inovasi lulus undi dengan undian suara

RM9.35 bilion diperuntukkan kepada Kementerian Sains, Teknologi dan Inovasi (Mosti) peringkat jawatankuasa Belanjawan 2021 lulus dengan undian suara.RM5.1 bilion untuk perbelanjaan mengurus manakala RM4.25 bilion untuk pembangunan.Ini menyaksikan Perikatan Nasional (PN) mendahului dalam pembentangan semua 14 kementerian di peringkat jawatankuasa Belanjawan 2021 meskipun sebelum ini dikhabarkan pembangkang Pakatan Harapan (PH) akan menguji semua kementerian dalam usaha untuk menggagalkannya.Dalam penggulungan menterinya, Khairy Jamaluddin Abu Bakar memberitahu Malaysia meletakkan sasaran 70% daripada keseluruhan populasi negara bagi pembentukan imuniti kelompok (herd immunity) di bawah Pelan Imunisasi Kebangsaan bagi penyakit Covid-19.Sehingga kini, Malaysia menandatangani dua perjanjian yang memberi jaminan bekalan vaksin sebanyak 30% daripada jumlah populasi negara.Perjanjian pertama adalah bersama “Covax Facility” melalui “Optional Purchase Arrangement” yang ditandatangani pada 23 November 2020 yang lalu yang menjamin bekalan vaksin sebanyak 10% populasi negara.“Manakala perjanjian kedua pula adalah perjanjian pembelian awal dengan syarikat farmaseutikal Pfizer yang dimeterai pada 24 November 2020 bagi mendapatkan bekalan vaksin sebanyak 20% daripada populasi negara (12.8 juta dos).“Bagi mencapai baki sasaran sebanyak 40% lagi, kerajaan masih di dalam proses perbincangan dan rundingan bersama syarikat-syarikat farmaseutikal pembangun vaksin Covid-19 yang lain,” katanya di Dewan Rakyat hari ini.Bagi tujuan imunisasi kepada rakyat pula, kerajaan menyasarkan tempoh suku tahun pertama 2021 bagi memperoleh wajaran penggunaan pertama bekalan vaksin Covid-19.“Suka ditegaskan, kerajaan tidak akan berkompromi dalam soal keselamatan dan keberkesanan sesuatu vaksin.“Keputusan akhir bagi penggunaan sesuatu vaksin di Malaysia hanya akan dibuat selepas melalui proses pendaftaran dan kelulusan daripada Bahagian Regulatori Farmasi Negara (NPRA) di bawah Kementerian Kesihatan.”


Satu lagi kit ujian kendiri Covid-19 diberi kelulusan bersyarat, kata KP kesihatan

Satu lagi kit ujian kendiri Covid-19 diberi kelulusan bersyarat oleh kementerian kesihatan (KKM) menerusi Pihak Berkuasa Peranti Perubatan (MDA) untuk dijual bagi kegunaan orang awam.Ketua Pengarah Kesihatan Dr Noor Hisham Abdullah menerusi laman Facebook berkata kit berkenaan ialah Beright Covid-19 Antigen Rapid Test Device (Oral Fluid) yang dibuat Hangzhou Alltest Biotech Co,Ltd.Sementara itu, menurut portal MDA, kit itu boleh didapati farmasi komuniti berdaftar atau fasiliti kesihatan swasta.“Penggunaan kit ujian kendiri Covid-19 ini adalah terhad untuk tujuan saringan sahaja dan semua keputusan ujian memerlukan pengesahan lanjut menggunakan RT-PCR,” menurut MDA.Sebelum ini, MDA memberikan kelulusan bersyarat kepada dua kit iaitu ‘Kit Ujian Pantas Antigen Salixium Covid-19’ buatan syarikat tempatan, Reszon Diagnostics International Sdn Bhd dan satu lagi kit kegunaan rumah, Gmate® Covid-19 buatan Korea Selatan, yang diberi kelulusan, kepada Citymedic Sdn Bhd.Senarai itu akan dikemas kini dari semasa ke semasa dan ia boleh juga disemak menerusi portal MDA.


Laporan kami yang membentuk perbincangan nasional

Penghujung 2020 juga menandakan lebih kurang 100 hari selepas MalaysiaNow memulakan penerbitan dalam talian pada 20 September lepas.Dalam jangka masa pendek tersebut, kami berjaya melaporkan sesetengah daripada berita besar yang mencetuskan kontroversi dan perdebatan di peringkat nasional seperti ikrar kami untuk melangkaui tajuk dan berita terkini isu semasa rakyat Malaysia.Berikut adalah sebahagian daripada laporan eksklusif kami yang menjadi tajuk utama dan membentuk perbincangan nasional.Rahsia Zahid-NajibPada Oktober, kami mendedahkan surat dihantar Presiden Umno Ahmad Zahid Hamidi dan bekas perdana menteri, Najib Razak ke Istana Negara bagi menyatakan sokongan kepada Presiden PKR Anwar Ibrahim untuk menjatuhkan Perdana Menteri Muhyiddin Yassin.Selepas beberapa siri penafian daripada penyokong kedua-dua pemimpin itu, Najib secara terbuka menggesa ahli Parlimen Barisan Nasional (BN) untuk menyokong Anwar.Baca seterusnya:Pendedahan: Najib, Zahid tulis surat ke Istana untuk sokong AnwarNajib sahkan kerjasama dengan AnwarPM pilihan MaszleeKami turut mendedahkan seorang ahli Parlimen yang bersekutu dengan Dr Mahathir Mohamad menandatangani akuan berkanun (SD) menyokong rancangan kudeta Anwar.Beberapa hari selepas kami mendedahkan sokongan Maszlee Malik terhadap Anwar, bekas menteri itu mengumumkan beliau tidak lagi bersama blok Pejuang pimpinan Mahathir.Baca seterusnya:Pendedahan: Ahli Parlimen ‘tunggal’ tandatangani SD sokong rampasan kuasa AnwarMaszlee tarik diri daripada PejuangKetegangan di rumah MuhyiddinSelepas kejutan berhubung surat oleh Zahid-Najib ke Istana Negara, kami mendedahkan pula cerita dalaman mesyuarat pemimpin tertinggi di rumah Muhyiddin dengan perincian perbualan sulit selepas perdana menteri mendapat salinan surat itu.Baca seterusnya:Pendedahan: Kisah di sebalik surat Zahid kepada Agong‘Kemarahan’ di ibu pejabat UmnoSelepas pendedahan mengenai surat tersebut, pemimpin tertinggi Umno bermesyuarat di ibu pejabat parti itu di Kuala Lumpur.Kami melakukan penyamaran untuk melaporkan apa yang berlaku dalam mesyuarat itu di mana ramai pemimpin menyatakan kemarahan terhadap presiden mereka kerana menyokong Anwar tanpa mendapatkan pandangan mereka terlebih dahulu.Baca seterusnya:Kemarahan, ketegangan dalam mesyuarat 4 jam Umno paksa Zahid buat ‘pusingan U’‘Panduan’ untuk menolak belanjawan?Dengan belanjawan menjadi senjata untuk menjatuhkan kerajaan, kami mendedahkan “dokumen ringkas” disediakan seorang ahli Parlimen yang menerangkan bagaimana untuk menolak undi belanjawan bagi membolehkan kerajaan baru dibentuk, langkah yang bertentangan dengan titah Agong agar politik diketepikan bagi memastikan peruntukan belanjawan diluluskan.Baca seterusnya:Dokumen bocor dedah rancangan gagalkan belanjawan, guling kerajaanPerbualan sulit mempertikaikan AnwarPada Disember kami mendedahkan transkrip perbualan sulit pemimpin PKR, di mana mereka bergilir-gilir mengkritik presiden mereka, Anwar berhubung dakwaan mempunyai angka untuk menubuhkan kerajaan.Baca seterusnya:Tular perbualan pemimpin kanan PKR hilang kepercayaan terhadap AnwarKek ‘Merry Christmas’ Jakim Sehari sebelum sambutan Krismas, kami mendedahkan syarat pelik dikenakan Jabatan Kemajuan Islam Malaysia (Jakim) apabila melaporkan pengalaman seorang pelanggan yang diberitahu kek ditempahnya tidak boleh mempunyai ucapan “Merry Christmas” di atasnya.Jakim kemudiannya mengakui Krismas atau “sambutan keagamaan” selain Islam tidak dibenarkan untuk dipromosikan di premis atau kedai yang mempunyai logo halal, menyebabkan perdebatan dalam kalangan rakyat Malaysia.Baca seterusnya:Kedai tak benar ucapan ‘Merry Christmas’ di kek kerana sijil halalUcapan ‘Merry Christmas’ boleh jejaskan penganugerahan sijil halal, kata Jakim‘Merry Christmas’, kedai kek dan Islam ala MalaysiaBekas KP Ikim kata Jakim jauh tersasar daripada objektif halal


Hajiji umum rombakan pembantu negeri Sabah

Ketua Menteri Hajiji Nor hari ini mengumumkan rombakan Pembantu Menteri negeri yang menyaksikan tiga Ahli Dewan Undangan Negeri (Adun) mengangkat sumpah di hadapan Yang Dipertua Negeri Juhar Mahiruddin di Istana Seri Kinabalu di Kota Kinabalu hari ini.
Hajiji berkata Naib Presiden Parti Bersatu Sabah Ruslan Muharam yang juga Adun Lumadan akan menjalankan peranan sebagai pembantu menteri kepada ketua menteri.
Beliau berkata Adun Inanam Peto Gadim (PKR) dilantik sebagai pembantu menteri pertanian dan perikanan manakala Adun Likas (DAP) sebagai pembantu menteri kewangan.
“Pelantikan itu juga bagi mengisi kekosongan ditinggalkan James Ratib, bekas pembantu menteri pertanian dan perikanan yang kini menteri pembangunan komuniti dan kesejahteraan rakyat negeri dan Jasnih Daya yang memilih untuk melepaskan jawatan pembantu menteri kewangan.
“Pelantikan dan rombakan pembantu menteri hari ini adalah usaha berterusan untuk menyatukan dan mengukuhkan pentadbiran kerajaan,” katanya dalam kenyataan, di Kota Kinabalu, hari ini.
Hajiji berkata empat pembantu menteri bertukar porfolio iaitu Dr Ruddy Awah daripada Gabungan Rakyat Sabah (GRS) sebagai pembantu menteri pembangunan luar bandar; Fairuz Renddan (GRS) sebagai pembantu menteri belia dan sukan; Harun Durabi daripada Barisan Nasional (BN) sebagai pembantu menteri sains, teknologi dan inovasi serta Andi Suryady Bandy (BN) sebagai pembantu menteri pembangunan industri.
“Saya ingin menekankan kepentingan kerajaan negeri di bawah kepimpinan saya untuk berfungsi sebagai satu pasukan padu yang berkongsi aspirasi sama dibina atas saling percaya dan hormat. Kami memerlukan pasukan yang kuat untuk memacu momentum pembangunan dan memenuhi janji pilihan raya kami untuk rakyat dan negeri,” katanya.


Kes baru Covid-19 menurun di paras 14,300

Malaysia merekodkan kes baru sebanyak 14,345 menjadikan kes keseluruhan Covid-19 meningkat sebanyak 2,097,221 kes.Sarawak kekal mencatat kes harian tertinggi sebanyak 3,611 hari ini disusuli Johor yang mencatat 1,598 kes jangkitan.Sabah mencatatkan kes harian sebanyak 1,255, Kedah (967), Kelantan (1,050), Perak (1,090), Pulau Pinang (1,170), Kuala Lumpur (307), Pahang (779), Melaka (162), Negeri Sembilan (125), Terengganu (804) dan Selangor (1,396).Putrajaya (11), dan Perlis (51) sahaja negeri yang mencatat kes dua digit hari ini.Sementara Labuan (3) sahaja yang yang mencatatkan kes harian satu digit hari ini.MENYUSUL LAGI


PH bertungkus lumus, PN bertenang menuju pusingan akhir kempen di Tambun

Pergerakan kempen bagi calon-calon di Tambun, Perak dilihat berbeza di sebalik pusingan akhir sebelum hari mengundi Pilihan Raya Umum ke-15 (PRU15) bakal berlangsung pada Sabtu ini di seluruh negara.
Tinjauan MalaysiaNow selama dua hari di kerusi yang disifatkan paling "panas" pada PRU15 ini mendapati terdapat beberapa pihak yang bergelut untuk mendapatkan sokongan terutamanya dalam kalangan orang Melayu dan kawasan luar bandar daerah itu.
Ini terutamanya kepada petugas-petugas bagi kem Pakatan Harapan (PH) yang giat melakukan rondaan di sekitar Tambun hingga waktu malam.
Berdekatan dengan bilik gerakan utama PH, MalaysiaNow bertemu sebuah kenderaan pasukan yang mengangkut berpuluh batang bendera dan logo gabungan itu dalam perjalanan mencari lokasi untuk memasangnya.
"Bos suruh pasang, bagi penuh. Tengok la mana ada lagi tempat.
"Area taman-taman rumah Melayu sebab sana banyak bendera biru," kata pemuda yang duduk di belakang kenderaan pacuan empat roda kepada MalaysiaNow.
Manakala Man, seorang penduduk Kampung Tengku Hussein di Manjoi berkata orang kampung masih menunggu ketibaan calon perdana menteri itu hadir bertemu mereka di situ.
"Dia belum lagi datang jalan rumah ke rumah menyantuni kami.
“Saya tahu dia datang tempoh hari bawa Awie sahaja," katanya merujuk kepada Program Tambun Berselawat bersama Anwar di Stadium Mini Manjoi pada malam Isnin.
PN dalam keadaan tenang
Sementara itu, di Gugusan Kampung Manjoi pula, seorang petugas bilik gerakan Perikatan Nasional (PN) Hamid memberitahu gabungan itu kini dalam keadaan reda dan bertenang selepas bertungkus lumus berkerja menjalankan kempen selama lebih dua minggu.
Katanya, perbualan terakhirnya dengan calon PN Ahmad Faizal Azumu supaya gabungan itu menjaga nama baik dan reputasi yang amat cemerlang dalam kalangan pengundi kompleks kampung terbesar di Malaysia itu.
"Jangan buat benda yang menyakitkan hati orang contohnya ajak budak-budak motor pergi kempen bawa bendera.
"Bising, orang tak suka. Kita rileks sahaja. Bertenang. Serahkan kepada Tuhan," katanya kepada MalaysiaNow.
Katanya, bermula malam ini dan esok bilik-bilik gerakan PN akan memulakan sesi munajat, solat hajat berjemaah dan zikir sementara menunggu hari mengundi yang semakin menghampiri.
"Itu sahaja kerja kita. Semua usaha sudah dilakukan, pada akhirnya kita serahkan kepada-Nya."
Sebelum ini, pemerhati politik tempatan berpandangan Anwar Ibrahim sedang bergelut mendapatkan sokongan pengundi Melayu ketika tinjauan menunjukkan ia berdepan defisit kepercayaan dalam kalangan kaum itu.
Bagaimanapun, dalam siri jelajah dan ceramah PH, Anwar berulang kali menolak dakwaan yang mengatakan sokongan terhadap PH di kawasan pedalaman sudah berkurangan.
"Itu andaian yang tidak semestinya tepat, sebab itu dia gunakan fitnah dan serangan yang kasar terhadap DAP dan salah satunya ialah saya berkawan dengan DAP," katanya dipetik dalam temu bual eksklusif bersama Astro Awani.
BN dan GTA hilang dari radar
Pada perkembangan sama, usaha untuk mencari kempen calon Barisan Nasional (BN) dan Gerakan Tanah Air (GTA) selama dua hari gagal dikesan.
Rata-rata pengundi di kawasan bandar Tambun memberitahu mereka juga tidak pernah dikunjungi calon dari kedua-dua parti itu sejak kempen pilihan raya bermula.
"Mereka nampaknya memang tak ada peluang.
“Kita dah kenal siapa sebenarnya BN dan calon GTA tidak dikenali," kata Ummi, seorang peniaga goreng pisang dan minuman.
PRU15 menyaksikan pertembungan empat penjuru antara calon Anwar, Faizal, Abdul Rahim Tahir (GTA) dan Aminuddin Md Hanafiah (BN).


Presiden AS beri penghormatan terakhir kepada Ratu Elizabeth

Presiden Amerika Syarikat (AS) Joe Biden dan isteri Jill Biden pada Ahad memberi penghormatan terakhir kepada Ratu Elizabeth II di Westminster Hall, London, lapor Agensi Anadolu.
Biden berada di London untuk menghadiri istiadat pemakaman negara Ratu Elizabeth II dan akan berlepas pulang ke New York sejurus selepas itu untuk menghadiri Perhimpunan Agung Pertubuhan Bangsa-Bangsa Bersatu (UNGA).
Istiadat pemakaman negara Ratu Elizabeth II yang mangkat pada usia 96 tahun di Istana Balmoral di Scotland selepas 70 tahun menduduki takhta itu dijadual diadakan pada Isnin (19 September).


Mahkamah keluarkan waran tangkap terhadap Sajat

Mahkamah Tinggi Syariah di sini mengeluarkan waran tangkap terhadap usahawan kosmetik Muhammad Sajjad Kamaruz Zaman atau lebih dikenali sebagai Nur Sajat, kerana gagal menghadirkan diri pada sebutan semula kesnya hari ini tanpa sebarang sebab.Menurut sumber, waran tangkap itu dikeluarkan oleh Hakim Syarie Mohammad Khalid [email protected]Peguam syarie Zuri Zaibuddin Budiman yang mewakili usahawan itu mengesahkan perkara berkenaan dan berkata kes ditangguh ke 1 Jun depan.“Saya pun tunggu dia datang, tetapi tiada. Dia diwajibkan hadir pada tarikh baru,” katanya ketika ditemui pemberita di perkarangan mahkamah hari ini.Selain Zuri Zabuddin, usahawan kontroversi itu turut diwakili peguam syarie Ahmad Nazib Johari, Noor Azlina Che Hassan dan Amirah Zainal.Pada 6 Jan lalu, Muhammad Sajjad, 36, dituduh berpakaian seperti wanita dalam satu majlis bacaan Yasin dan solat hajat sehingga menyebabkan agama Islam dipandang hina di pusat kecantikan miliknya di Seksyen 16, Shah Alam, pada 7.30 malam, 23 Februari 2018.Dia didakwa mengikut Seksyen 10(a) Enakmen Jenayah Syariah (Negeri Selangor) 1995 yang memperuntukkan hukuman denda maksimum RM5,000 atau penjara tidak melebihi tiga tahun atau kedua-duanya, jika sabit kesalahan.Berdasarkan jadual asal, Muhammad Sajjad sepatutnya menghadapi sebutan semula kes tersebut pada 9 pagi tadi, namun hingga prosiding berakhir, kelibatnya tidak kelihatan.


Peperiksaan UPSR, PT3 tak relevan sebagai instrumen prestasi murid, kata ahli akademik

Peperiksaan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) sudah tidak lagi relevan kerana hanya menekankan 3M iaitu “menerima, menghafal dan menjawab” sedangkan murid memerlukan lebih daripada itu, kata seorang ahli akademik.Pengerusi Pusat Kepimpinan Universiti Malaysia Sarawak (Unimas) Mohd Fadzil Abdul Rahman berkata, Putrajaya seharusnya meneruskan pembatalan kedua-dua peperiksaan tersebut kerana murid tidak akan menguasai kemahiran penting seperti berfikir, bergaul dan bercakap jika hanya menumpukan kepada 3M.“Sudah pasti mudah bagi murid untuk mendapat A atau lulus dalam peperiksaan tersebut”, katanya kepada MalaysiaNow.Tahun 2020 menyaksikan sekolah dan institut pengajian tinggi ditutup disebabkan perintah kawalan pergerakan untuk membendung penularan Covid-19 dalam kalangan pelajar dan kakitangan dengan pembelajaran berlaku sepenuhnya secara dalam talian.Pada April, Putrajaya mengumumkan peperiksaan UPSR dan PT3 bagi tahun 2020 dibatalkan.Fadzil berkata, lebih parah lagi, peperiksaan UPSR dan PT3 turut digunakan untuk membanding-bandingkan keupayaan murid melalui bilangan “A” yang diperoleh dalam mata pelajaran demi menjaga nama baik dan kedudukan sekolah.“Sekiranya KPM boleh buat pengumuman dua peperiksaan ini dibatalkan dan sekolah tutup sepanjang tahun, maknanya kita boleh bergerak ke arah itu (batalkan UPSR dan PT3).“Tetapi, kita ni tunggu, bila keadaan memaksa, baru kita nak laksanakan,” katanya.Pada April, Putrajaya mengumumkan peperiksaan UPSR dan PT3 bagi tahun 2020 dibatalkan.Kesatuan Perkhidmatan Perguruan Kebangsaan (NUTP) turut tidak bersetuju apabila peperiksaan seperti UPSR dan PT3 menjadi instrumen untuk membandingkan prestasi murid-murid di seluruh Malaysia.“Dan bukannya kemahiran yang sepatutnya mereka capai,” kata Setiausaha Agung NUTP Harry Tan Huat Hock kepada MalaysiaNow.Dalam pada itu, kumpulan ibu bapa juga senada mengatakan UPSR dan PT3 tidak lagi relevan untuk diteruskan memandangkan kedua-dua peperiksaan tersebut sudah pun bergantung kepada konsep Pentaksiran Berasaskan Sekolah (PBS) yang tidak lagi menekankan kepada peperiksaan.Pengerusi Kumpulan Tindakan Ibu Bapa untuk Pendidikan (Page) Noor Azimah Abdul Rahim berkata, PBS boleh menilai prestasi pelajar tanpa perlu menekankan kepada elemen peperiksaan semata-mata.Katanya, melalui konsep itu, para guru juga boleh mengguna pakai banyak kaedah lain bagi menilai pembelajaran murid sedangkan sistem peperiksaan hanya untuk menyeragamkan kaedah penilaian (standardized testing) di mana penanda aras murid dan sekolah yang menyeluruh senang diukur dan diseragamkan.“Kelemahannya ialah, pelajar tidak belajar untuk memahami, tetapi menghafal untuk mendapat keputusan cemerlang,” katanya kepada MalaysiaNow.


Warga emas bakal terima vaksin melalui ‘walk in’ di Selangor, Kuala Lumpur

Warga emas di Selangor dan Kuala Lumpur akan dibenarkan untuk mendapatkan suntikan vaksin secara ‘walk in’ sebagai sebahagian usaha kerajaan untuk meningkatkan kadar vaksinasi di kedua-dua buah negeri, kata Menteri Kesihatan Dr Adham Baba hari ini.Bercakap di sidang media hari ini, beliau berkata usaha ini akan dapat memastikan mereka yang belum divaksinasi diberikan suntikan secepat mungkin.“Di Selangor dan Kuala Lumpur, mereka yang berusia 60 tahun yang masih belum menerima vaksin, boleh walk in. Data menunjukkan masih ada lagi golongan ini yang masih belum divaksinasi,” katanya.“Kita akan berkalkan vaksin segera bagi memastikan mereka dapat divaksinasi.”Adham turut menambah, projek perintis yang bermula di Selangor dan Kuala Lumpur itu akan dikembangkan ke negeri-negeri lain dalam masa terdekat.Adham turut berkata beliau menjangka suntikan sebanyak 300,000 dos sehari, bagi tujuan itu katanya, kerajaan mengambil keputusan menambah penyertaan “general practice”.“Setakat ini ada 700 general practice yang bantu kita untuk pemberian vaksin di Kuala Lumpur dan Selangor. ” katanya.“Kita ambil keputusan tambah 2,229 dari Selangor dan 1,254 di Kuala Lumpur untuk bantu kita beri vaksin.”


61 lagi korban akibat Covid, jumlah keseluruhan cecah 30,370

Sebanyak 61 lagi kematian akibat Covid-19 dilaporkan pada 29 November, menjadikan jumlah keseluruhan kes kematian dalam negara sebanyak 30,370.Menurut data Github kementerian kesihatan, 15 atau 24.59% daripada jumlah tersebut adalah kes kematian sebelum tiba di hospital (BID).Selangor mencatatkan jumlah kematian tertinggi iaitu 14 atau 22.95% diikuti Terengganu sebanyak 11 atau 18.03%.Johor dan Perak masing-masing melaporkan enam kematian; Kelantan dan Kuala Lumpur masing-masing melaporkan lima kematian; dan Negeri Sembilan melaporkan empat kematian.Kedah dan Pahang masing-masing melaporkan tiga kematian manakala Sabah dan Sarawak masing-masing melaporkan dua kematian.Tiada kematian dilaporkan di Melaka, Perlis, Pulau Pinang, Labuan dan Putrajaya.Sebanyak 4,087 kes baru dilaporkan semalam, menjadikan jumlah keseluruhan jangkitan sebanyak 2,627,903.Setakat semalam, terdapat 65,497 kes aktif Covid-19 dilaporkan dengan 4,984 pesakit pulih.


Sidang Khas ditangguhkan selepas Parlimen berisiko sebar Covid-19

Kementerian kesihatan menyarankan agar Sidang Khas Dewan Rakyat yang seharusnya bersambung pada Isnin, ditangguhkan ke tarikh lain selepas kawasan Parlimen diletakkan sebagai lokaliti berisiko penularan jangkitan Covid-19.Menurut Setiausaha Dewan Rakyat Nizam Mydin Bacha Mydin, beliau diarahkan Timbalan Yang di-Pertua Dewan Rakyat Rashid Hasnon untuk memaklumkan kepada ahli-ahli Dewan Rakyat bahawa dewan tidak bersidang pada 2 Ogos depan.“Penangguhan ini adalah selaras dengan cadangan ketua pengarah kesihatan serta penilaian risiko semasa yang telah dijalankan oleh kementerian kesihatan,” katanya dalam sebuah surat kepada ahli-ahli Dewan Rakyat hari ini.Beliau berkata pemakluman tersebut dibuat oleh Perdana Menteri Muhyiddin Yassin selaras dengan Peraturan Mesyuarat 11 (3), Peraturan-peraturan Majlis Mesyuarat Dewan Rakyat.Sesi sidang khas pada Khamis lalu ditangguhkan selepas Ketua Pengarah Kesihatan Noor Hisham Abdullah mengeluarkan arahan supaya bangunan Parlimen dikuarantin susulan pengesanan kes Covid-19 di premis tersebut.Kakitangan dan ahli-ahli Parlimen turut menjalani ujian saringan virus dan 11 individu telah didapati positif Covid-19.Noor Hisham berkata pasukan kesihatan akan melaksanakan siasatan, penilaian risiko dan pengesanan kontak selain mengambil langkah-langkah pencegahan termasuk menjalankan disinfeksi kawasan dan pembersihan di kawasan bangunan Parlimen.


Ketidaksiuman di media sosial

Di alam realiti, rakyat Malaysia boleh hidup aman damai bersama.Kita boleh saling menghormati, saling membantu, saling bertoleransi, saling memahami dan saling berhemah ketika berdepan.Tapi di alam media sosial, etika rakyat Malaysia hilang.Ramai pengguna media sosial kurang bertimbang rasa ketika menulis, dan apabila terlanjur dan diviralkan, barulah hendak tercungap-cungap meminta maaf.Perkara yang menjadi tumpuan di media sosial ialah perkara yang mencungkil kesilapan orang, aktiviti mempersendakan orang sebagai hiburan, menimbulkan konspirasi serta mengkritik ikut emosi.Segala topik akan timbul pertikaian.Contohnya, kedatangan vaksin yang boleh membenarkan Malaysia bergerak keluar daripada Covid-19 dicemuh mereka yang anti vaksin kononnya ada tipu muslihat di dalam vaksin tersebut.Tapi pada masa sama mereka terlupa mereka sedang memakai telefon pintar yang perantinya dikuasai ciptaan Barat – sama ada Android kepunyaan Google mahupun IoS kepunyaan Apple yang menyimpan segala jenis maklumat peribadi.Ada juga yang mempertikaikan tindakan Ustaz Ebit Liew yang bertungkus lumus memberikan bantuan sana-sini, kononnya beliau sekadar ingin mendapatkan liputan.Bukankah tindakan sengaja meletakkan komen mengkritik beliau lebih menepati istilah cuba mendapat liputan?Ketika isu aplikasi Sugardaddy meletup, ramai yang cepat membelasah kerajaan kononnya tidak bertindak dengan cepat sambil terlupa bahawa kerajaan terdahulu hanya sekadar mampu memberi teguran dan menurunkan papan tanda.Apabila ada portal berita dijatuhkan hukuman kerana membiarkan komen yang menghina mahkamah, ramai yang tampil menderma membantu membayar denda, dikatakan atas tindakan mempertahankan kebebasan bersuara.Jika portal ini ialah Utusan Malaysia yang dahulu, apakah golongan yang sama itu turut akan bertindak sedemikian rupa atau mereka akan berkata padan muka?Jika begitu, apakah mereka turut akan tampil memprotes pada setiap saman malu yang dikemukakan oleh mana-mana pihak terhadap individu lain atas nama kebebasan bersuara?Hakikatnya, apa yang dipertahankan bukanlah kebebasan bersuara.Ia sekadar mempertahankan apa yang disukai, apa yang tidak disukai.Bukan itu sahaja, kefasihan berbahasa juga dipersendakan.Cubalah mereka yang mempersendakan orang yang tidak fasih berbahasa orang putih, cuba berbahasa Melayu.Mentah-mentah bahasa negara sendiri belum mampu bercakap dengan baik.Budaya troll, mencari kesalahan, mempersendakan orang lain serta menimbulkan konspirasi sudah sebati dengan rakyat Malaysia di alam media sosial.Budaya ini, maaf nak kata, sama seperti budaya politik negara – mereka bukan berlumba mencari siapa yang lebih baik, tapi sedang mencari siapa yang kurang buruk.Diharapkan rakyat Malaysia dapat mencari semula nilai dan budaya Malaysia di alam media sosial yang semakin dipenuhi tenaga negatif dan ketidaksiuman saban hari.Kurangkan bercakap mengikut emosi kata orang tua-tua di alam realiti.Barangkali kita kena kurangkan menulis berdasarkan emosi di alam media sosial demi menjaga kesiuman bersama.


Kes 1MDB Najib ditangguh lagi kerana status MySejahtera

Perbicaraan kes 1MDB Najib Razak di Mahkamah Tinggi sekali lagi ditangguhkan berikutan status MySejahtera beliau masih di tahap kuning yang mengklasifikasikan bekas perdana menteri itu sebagai individu dalam pengawasan (PUS).Dalam pada itu, hakim Collin Lawrence Sequerah turut menolak permohonan pendakwaan supaya perbicaraan dijalankan secara hibrid yang membolehkan Najib dan peguamnya menyertai prosiding secara dalam talian.“Selepas mempertimbangkan hujah pihak pembelaan, buat masa ini saya memutuskan untuk menolak prosiding secara dalam talian, tetapi saya tidak menolaknya pada masa hadapan,” kata hakim sekali gus menangguhkan prosiding pada 16 Disember.Semalam, timbalan pendakwa raya Ahmad Akram Gharib memohon supaya mahkamah membenarkan perbicaraan secara hibrid dijalankan di bawah Seksyen 15A Akta Mahkamah Kehakiman (Pindaan) 2020, yang membolehkan mahkamah mengadakan prosiding jarak jauh bagi perbicaraan Najib yang kini dilarang masuk ke kompleks mahkamah berikutan status MySejahtera beliau.Seksyen itu membolehkan Mahkamah Persekutuan, Mahkamah Rayuan dan Mahkamah Tinggi menjalankan prosiding melalui pautan video atau televisyen secara langsung atau sebarang cara komunikasi elektronik lain.Pihak pembelaan dijadualkan menyoal balas saksi pendakwaan ke-13, bekas ketua pegawai kewangan 1MDB Azmi Tahir apabila perbicaraan bersambung pada Khamis.Najib, 68, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.


Malaysia sedia runding dengan China isu pertikaian Laut China Selatan

Malaysia sedia berunding dengan China mengenai isu pertikaian di Laut China Selatan, kata Perdana Menteri Anwar Ibrahim.
Anwar berkata ketika mengadakan pertemuan empat mata dengan Presiden China Xi Jinping sempena lawatan rasminya ke China, isu Laut China Selatan dibangkitkan kerana syarikat minyak dan gas negara, Petroliam Nasional Bhd (Petronas), mempunyai pelantar terbesar bagi projek cari gali yang beroperasi di kawasan berkenaan.
"Di kawasan itu ada tuntutan yang sama dari China. Saya beritahu bahawa sebagai negara kecil yang memerlukan sumber minyak dan gas, kita terpaksa teruskan tetapi kalau syaratnya harus ada rundingan, maka kita sedia berunding,” katanya ketika berucap pada Majlis Perhimpunan Bulanan Perdana Menteri Bersama Warga Jabatan Perdana Menteri (JPM) di Putrajaya hari ini.
Anwar berkata ketika lawatannya ke China itu, beliau turut menyentuh isu Myanmar dan pelarian Rohingya biarpun mengetahui China mengamalkan dasar tidak campur tangan.
“China rapat dengan Myanmar tetapi dasar mereka tidak campur tangan, saya katakan kita pun tidak bermaksud campur tangan.
“Tetapi ada hampir 200,000 pelarian Rohingya di sini (Malaysia). Jadi sama ada kita suka atau tidak, apa yang berlaku di Myanmar, yang menafikan hak penduduk Myanmar sendiri termasuk Rohingya, itu beri kesan kepada kita,” katanya yang turut memaklumkan bahawa Myanmar juga tidak mahu menerima hampir 200,000 pelarian terbabit.


Bantuan PKS mikro dibayar mulai 30 November

Sebanyak 512,000 perusahaan kecil dan sederhana (PKS) mikro telah membuat permohonan Geran Khas Prihatin (GKP) 2.0 yang dibuka pada 1 hingga 31 Oktober yang lalu.Menteri Kewangan, Tengku Zafrul Aziz berkata, mereka yang telah memohon GKP 2.0 boleh menyemak status kelulusan bermula 27 November ini manakala tarikh pembayaran mulai 30 November ini.“Berdasarkan jangkaan awal, bilangan yang akan diluluskan jauh daripada sasaran awal yang ditetapkan iaitu 200,000 PKS mikro,” katanya di Dewan Rakyat, hari ini.Katanya setiap permohonan akan disemak silang dengan data agensi yang ditetapkan kerajaan termasuk di peringkat pihak berkuasa tempatan (PBT).“Kerajaan akan memastikan PKS benar-benar layak mendapat manfaat ini demi kelangsungan perniagaan mereka,” katanya.Tengku Zafrul berkata bukan semua permohonan diluluskan kerana ada dalam kalangan pemohon gagal memenuhi syarat-syarat ditetapkan.“Berdasarkan jangkaan awal, bilangan yang akan diluluskan jauh daripada sasaran awal yang ditetapkan iaitu 200,000 PKS mikro,” katanya di Dewan Rakyat, hari ini.“Ada dalam kalangan pemohon tidak memiliki lesen dengan PBT, tidak berdaftar dengan Suruhanjaya Syarikat Malaysia (SSM) dan tidak memenuhi kriteria PKS mikro iaitu bilangan pekerja tidak melebihi lima orang,” tambahnya.Tengku Zafrul menjawab soalan yang dikemukakan oleh Khoo Poay Tiong (DAP-Kota Melaka) ingin mengetahui jumlah permohonan dan kelulusan yang diterima untuk Geran Khas Prihatin 2.0 dan apakah sebab-sebab utama permohonan yang tidak berjaya.Dalam pada itu, Zafrul memberitahu GKP 2.0 merupakan bantuan secara terus kepada PKS mikro yang berkelayakan dan bagi mereka yang tidak pernah menerima GKP sebelum ini bagi membantu mengurangkan beban kewangan perniagaan ekoran pandemik wabak Covid-19.“Di samping itu, dapat meningkatkan pengeluaran dan perkhidmatan demi kelangsungan PKS mikro. Di bawah GKP asal diumumkan sebelum ini, lebih 545,000 telah menerima manfaat dengan jumlah keseluruhan sebanyak RM1.63 bilion.”


DUN Pulau Pinang bubar pada 28 Jun

Dewan Undangan Negeri (DUN) Pulau Pinang akan dibubarkan pada 28 Jun (esok) bagi memberi laluan kepada pilihan raya negeri, kata Ketua Menteri Chow Kon Yeow hari ini.
Chow berkata tarikh itu telah dicadangkan dan telah mendapat persetujuan Yang di-Pertua Negeri Pulau Pinang Ahmad Fuzi Abdul Razak pagi tadi.
“Pada pagi ini saya telah mendapat perkenan Yang Dipertua Negeri untuk menandatangani proklamasi untuk membubarkan DUN Pulau Pinang bagi memberi ruang PRN yang akan ditetapkan oleh SPR (Suruhanjaya Pilihan Raya) setelah semua negeri dibubarkan dewan masing-masing.
“Saya lega perkara ini sudah berakhir, jadi kini kita boleh bersiap sedia untuk pilihan raya negeri. Tarikhnya akan ditentukan oleh Suruhanjaya Pilihan Raya,” katanya kepada pemberita selepas menghadap Yang di-Pertua Negeri Pulau Pinang di Seri Mutiara, di Georgetown hari ini.
Terdahulu, Chow tiba di Seri Mutiara, di Georgetown pada 7.55 pagi untuk menghadap Fuzi bagi memohon persetujuan untuk pembubaran DUN Pulau Pinang.
Chow yang juga Pengerusi Pakatan Harapan (PH) Pulau Pinang dijadual akan mengadakan sidang media yang turut dihadiri semua Ahli Dewan Undangan Negeri (Adun) pada 2.30 petang ini.
Persidangan DUN Pulau Pinang yang pertama diadakan pada 1 Ogos 2018, selepas Pilihan Raya Umum ke-14 (PRU14) pada 9 Mei 2018 dan mandat lima tahun sepatutnya berakhir 2 Ogos ini.
Pada PRU14, PH memenangi 37 daripada keseluruhan 40 kerusi, termasuk dua daripada calon Bersatu yang ketika itu masih bersama PH, manakala Barisan Nasional (BN) memenangi dua kerusi dan PAS (satu).
Pada Februari 2020, Bersatu mengumumkan keluar daripada PH dan menyertai Perikatan Nasional (PN) yang menyebabkan dua Adun Bersatu Pulau Pinang, Adun Bertam Khaliq Mehtab Mohd Ishaq dan Adun Teluk Bahang Zolkifli Md Lazim, menarik balik sokongan mereka terhadap pentadbiran kerajaan negeri di bawah PH.
Sementara pergolakan dalam parti PKR turut menyaksikan dua Adun dari parti itu dipecat iaitu Adun Seberang Jaya Dr Afif Bahardin dan Adun Sungai Acheh Zulkifli Ibrahim.
Kedudukan terkini kerusi sebelum DUN Pulau Pinang dibubarkan ialah PH memiliki 33 kerusi, BN (dua), Bersatu (empat) dan PAS satu kerusi.


‘Kudeta’ cukai minyak RM2 bilion jadikan pembangkang Sarawak dalam kemelut

Ketika seluruh negara dilanda tsunami politik yang memihak kepada Pakatan Harapan (PH) pada pilihan raya 2018, kerajaan Barisan Nasional (BN) Sarawak antara yang terselamat.Walaupun begitu, gabungan pemerintah negeri menyedari gelombang sentimen yang wujud disebabkan kekalahan mengejut BN, dan disebabkan itu ia perlu mengeluarkan saki baki yang tinggal daripada bekas sekutunya dahulu.Sebulan selepas pilihan raya 2018, empat parti BN yang berkuasa di negeri ini memutuskan untuk keluar gabungan itu dan membentuk Gabungan Parti Sarawak (GPS).Perubahan itu amat diperlukan.Negeri jiran Sabah memilih parti Warisan, yang merampas kuasa selepas menggunakan retorik untuk mengembalikan hak-hak negeri itu di bawah Perjanjian Malaysia 1963 (MA63), dokumen yang membentuk persekutuan.GPS mempersiapkan diri untuk bekerjasama dengan kerajaan PH sejak dari awal, disebabkan janji kerajaan baru untuk menambah empat kali ganda royalti minyak Sarawak.Namun, pada 2019 selepas beberapa siri kenyataan dari Putrajaya pemberian royalti 20% kepada Sarawak sukar untuk dilaksanakan, negeri itu tidak lagi menaruh harapan.Ia kemudian menggunakan kuasanya di bawah Ordinan Cukai Jualan negeri untuk menguatkuasakan cukai jualan sebanyak 5% terhadap syarikat minyak dan gas negara, Petronas.Tindakan itu menambah hasil Sarawak sebanyak RM2 bilion – lebih kurang jumlah janji 20% royalti yang dimungkiri.Kerajaan PH melalui Petronas bertindak menafikan bayaran itu hingga hilang kuasa.Dan apabila PH memerlukan sokongan ahli Parlimen GPS semasa krisis politik 2020, kesimpulan mudah ialah sokongan tidak akan diterima daripada GPS, yang memiliki 18 ahli Dewan Rakyat dan membolehkan parti itu menjadi “kingmaker” dalam politik persekutuan.Sebaliknya, GPS tanpa membuang masa terus menyokong Muhyiddin Yassin sebagai perdana menteri.Sokongan itu ternyata membuahkan hasil. Hanya dua bulan selepas Muhyiddin mengangkat sumpah, syarikat minyak nasional mengaku kalah dan bersetuju melunaskan hutang cukai jualan sebanyak RM2 bilion kepada Sarawak.Ia merupakan situasi menang-menang bagi kedua-dua pihak, GPS dan kerajaan Perikatan Nasional (PN) yang dipimpin Muhyiddin.Dilema pembangkangPenyelesaian Petronas merupakan kudeta terhadap pemimpin pembangkang yang menjadikan hak minyak Sarawak sebagai isu utama dalam setiap kempen pilihan raya mereka.Pemerhati politik Sarawak, James Chin bersetuju, mengatakan GPS mempunyai banyak kelebihan dalam pilihan raya akan datang.Pertama, Ketua Menteri Abang Johari Openg berjaya menunjukkan kepada rakyat Sarawak kelebihan untuk menjadi sebahagian daripada kerajaan PN.Katanya, semua tanda-tanda dengan jelas memihak kepada kemenangan GPS pada pilihan raya akan datang.Menurut Chin, Muhyiddin tidak mampu mengulangi kesilapan PH yang melengah-lengahkan untuk mengembalikan hak Sarawak di bawah MA63.Ini menyebabkan pembangkang berada dalam dilema.Selama bertahun-tahun, mereka menggunakan isu MA63, dan turut menyasarkan bekas ketua menteri yang dilantik gabenor Abdul Taib Mahmud, orang lama yang mempunyai pengaruh besar terhadap politik negeri untuk meraih sokongan daripada rakyat Sarawak terutamanya di kawasan bandar.Kali ini, mereka memerlukan satu strategi baru.DayakismeChin berkata, isu yang mungkin dimainkan pembangkang adalah Dayakisme, tuntutan kedudukan politik lebih besar untuk pemimpin daripada latar belakang etnik Dayak.Pada asasnya, ia menyasarkan untuk memberikan jawataan ketua menteri kepada orang Dayak.Kali terakhir Sarawak dipimpin oleh orang Dayak adalah dari tahun 1966 hingga 1970, di bawah Tawi Sili.Sejak dari itu, setiap ketua menteri yang mentadbir Sarawak sama ada daripada keturunan Melanau atau Melayu.Dayak merangkumi lebih 40% daripada tiga juta penduduk Sarawak.Tetapi dengan pembangkang berpecah, selain isu defisit kepercayaan, Chin mengatakan GPS boleh berdepan pilihan raya negeri dengan penuh keyakinan.“Sebagai contoh, PSB yang diketuai Wong Soon Koh yang merupakan menteri kewangan kedua Sarawak, berjaya menarik bekas pemimpin PKR Sarawak Baru Bian. Sebahagian besar ahli dalam parti ini adalah serpihan dari parti-parti lain.Chin mengatakan PKR Sarawak turut bercelaru.“Ini mewujudkan perasaan dan sentimen buruk dalam kalangan parti pembangkang,” katanya.Buat masa ini, pembangkang mungkin perlu berpuas hati dengan sokongan yang diperolehi daripada orang Cina.Chin berkata, sentimen pro-pembangkang kaum Cina kekal utuh, sama ada kepada DAP atau PSB.Dalam pada itu, GPS kelihatan sudah bersedia untuk ke meja rundingan dengan Putrajaya dengan kekuatan yang dimiliki.Namun, menurut Chin menunaikan permintaan Sarawak tidaklah semudah seperti disangkakan.Putrajaya perlu menangani situasi sukar antara memulihkan autonomi Sarawak di bawah Malaysia, dan memastikan kuasa persekutuan di Borneo tidak tergugat.“Permintaan untuk memberikan lebih banyak autonomi untuk mengawal sumber semula jadi dan tanah wilayahnya memerlukan penyelesaian politik,” tambah Chin.


Apple ancam keluarkan Twitter dari App Store, kata Elon Musk

Apple mengancam untuk mengeluarkan Twitter daripada kedai aplikasinya serta meminta pengubahsuaian tertentu pada platform media sosial tersebut, Ketua Pegawai Eksekutif Twitter Elon Musk mengesahkan pada Isnin, lapor Sputnik.
"Ya", Musk berkata apabila ditanya sama ada Apple mengancam kehadiran Twitter atau menuntut perubahan pada platform media sosial itu.
"Apple juga mengancam untuk menyekat Twitter daripada App Storenya, namun sebabnya tidak dimaklumkan kepada kami."
Terdahulu pada Isnin, Musk menyiarkan tinjauan pendapat yang bertanya kepada pengguna Twitter sama ada Apple wajar menyiarkan semua tindakan penapisan yang telah menjejaskan pelanggannya.
Tinjauan itu akan ditutup pada petang Selasa, dengan setakat ini sejumlah besar pengguna Twitter menyokong Apple kerana ia lebih telus mengenai sebarang tindakan penapisan yang mungkin telah diambilnya.
Minggu lepas, Musk berkata beliau akan mencipta telefon pintar baru jika rangkaian sosial itu dikeluarkan daripada Apple dan Google app stores.
Musk melakukan tinjauan itu selepas firma bernama LBRY, yang mengendalikan perkongsian fail dan pembayaran untuk rangkaian sosial, menyiarkan kenyataan di Twitter yang mendakwa Apple menetapkan supaya aplikasinya menapis beberapa istilah carian daripada dipaparkan dan jika tidak aplikasi Twitter tidak akan dibenarkan dalam App Store Apple.
Pada 28 Oktober, Musk memuktamadkan pemerolehan Twitter membabitkan bayaran berjumlah AS$44 bilion. Berikutan pengambilalihan itu, Musk mengubah operasi harian syarikat, termasuk pemberhentian eksekutif Twitter yang bertanggungjawab ke atas privasi platform, keselamatan siber dan penapisan, serta kira-kira dua pertiga daripada pekerja Twitter.
Ketiadaan eksekutif App Store utama Apple, Phil Schiller dari Twitter mencetuskan spekulasi bahawa gergasi teknologi itu semakin bimbang tentang pengendalian platform media sosial oleh Musk, termasuk mengembalikan semula akaun yang disekat.


Adun BN enggan jadi pembangkang, kata Bung selepas dakwaan Umno hilang ‘taring’ di Sabah

Pengerusi Barisan Nasional (BN) Sabah Bung Moktar Radin mendedahkan beliau tidak mepunyai pilihan selain terpaksa memenuhi permintaan rakan-rakan ahli Dewan Undangan Negeri (Adun) di negeri itu supaya untuk tidak menarik diri dari Perikatan Nasional (PN) dan bergabung sebagai sekutu selepas Pilihan Raya Negeri (PRN) pada Sabtu.“Saya juga ingin memaklumkan semua Adun BN meminta pada saya untuk menjadi kerajaan dan mereka tidak sanggup jadi pembangkang,” katanya dalam satu kenyataan hari ini.Bung Moktar yang juga calon ketua menteri Umno, menyebut mereka sedar jumlah kerusi Dewan Undangan Negeri (DUN) yang dimenangi PN lebih banyak berbanding 14 kerusi yang dimiliki BN.Dalam Gabungan Rakyat Sabah (GRS), BN yang diwakili oleh Umno, memenangi 14 kerusi, sementara PN (diwakili oleh PN dan PBS) mencalonkan Hajiji Noor sebagai ketua menteri, mempunyai 24 kerusi DUN.Sebelum ini, Pengerusi BN Ahmad Zahid Hamidi bertegas supaya Bung Moktar dicalonkan sebagai ketua menteri Sabah.Bagaimanapun, pemilihan Hajiji sebagai ketua menteri baru negeri dilihat sebagai pemimpin Umno pusat tidak mempunyai suara dalam menentukan hala tuju politik Sabah.Awal hari ini, timbul spekulasi kemungkinan Umno menarik diri dari GRS dan mewujudkan pakatan dengan Warisan untuk membentuk kerajaan, dalam usaha untuk menolak Hajiji daripada mengambil alih jawatan itu.Mengulas lanjut, Bung Moktar juga menyeru para penyokongnya untuk tidak menyalahkan Zahid, malah mengucapkan terima kasih kepada presiden Umno itu kerana membantu dalam kempen PRN Sabah.Pada sidang media hari ini, Bung Moktar turut mendesak semua pihak untuk menghentikan permainan politik.PRN Sabah menyaksikan kejatuhan Warisan, yang bekerjasama dengan DAP, PKR, Upko dan Amanah.Warisan gagal mengulangi kejayaan gabungan itu pada tahun 2018 apabila ia berkuasa selepas kerajaan Najib Razak yang dituduh melakukan rasuah besar-besaran dalam pentadbiran negara digulingkan Pakatan Harapan (PH) pimpinan Dr Mahathir Mohamad.


Mahkamah arah Najib fail pernyataan pembelaan kes saman AS$1.8 bilion SRC

Mahkamah Tinggi hari ini mengarahkan Najib Razak memfailkan pernyataan pembelaan dalam kes saman AS$1.18 bilion yang difailkan SRC International Sdn Bhd terhadap bekas perdana menteri itu.Peguam Lisa Yong yang mewakili SRC ketika dihubungi pemberita berkata semasa pengurusan kes secara dalam talian di hadapan Ahmad Fairuz Zainol Abidin, mahkamah mengarahkan Najib memfailkan pernyataan pembelaan dalam bahasa Inggeris hari ini manakala bahasa Melayu pada 4 April.“Mahkamah juga mengarahkan plaintif (SRC) memfailkan jawapan kepada pernyataan pembelaan pada 13 Mei,” katanya dan menambah pengurusan kes selanjutnya ditetapkan pada 18 Mei.Pada 7 Mei tahun lepas, SRC di bawah pengurusan barunya, memfailkan saman terhadap Najib serta bekas-bekas pengarah syarikat itu Suboh Md Yassin, Mohammed Azhar Osman Khairuddin, Nik Faisal Ariff Kamil, Che Abdullah @ Rashidi Che Omar, Shahrol Azral Ibrahim Halmi dan Ismee Ismail.Bagaimanapun, syarikat itu kemudian menggugurkan keenam-enam nama individu itu daripada saman tersebut dan hanya mengekalkan Najib sebagai defendan.SRC mendakwa Najib telah menyalah guna kuasanya dan memperoleh manfaat peribadi daripada dana syarikat itu selain melakukan penyelewengan.Najib adalah penasihat emeritus SRC dari 1 Mei 2012 hingga 4 Mac 2019.SRC, yang kini dimiliki sepenuhnya oleh kementerian kewangan diperbadankan (MoF Inc) menuntut ganti rugi am, teladan dan tambahan selain faedah, kos serta relif lain yang difikirkan sesuai oleh mahkamah.


KWSP mansuhkan syarat i-Sinar, pengeluaran Akaun 1 pencarum bawah 55 tahun dibenarkan

Kumpulan Wang Simpanan Pekerja (KWSP) akan memansuhkan syarat kemudahan i-Sinar, membolehkan pencarum berumur kurang daripada 55 tahun membuat pengeluaran dari simpanan Akaun 1, tertakluk kepada bakinya, kata Menteri Kewangan Tengku Zafrul Aziz.Zafrul berkata, langkah ini diharap dapat membantu ahli-ahli KWSP mengharungi cabaran semasa akibat pandemik Covid-19.“KWSP sedang dalam proses memansuhkan syarat kemudahan i-Sinar berikutan nasihat Perdana Menteri Muhyiddin Yassin supaya KWSP menambah baik inisiatif tersebut setelah mengambil kira maklum balas pihak awam,” kata Zafrul dalam satu kenyataan hari ini.Pada Januari lalu, Muhyiddin memberi jaminan kerajaan akan memudahkan pengeluaran kemudahan i-Sinar KWSP yang pada ketika itu sudah meluluskan lebih tiga juta permohonan berjumlah RM24 bilion.Katanya, penambahbaikan akan dilakukan ke atas Program i-Sinar terutamanya bagi mereka yang menghadapi pelbagai cabaran akibat perintah kawalan pergerakan (PKP) serta bencana banjir.Zafrul berkata, bagi pencarum yang sudah memohon i-Sinar berdasarkan kriteria semasa, permohonan mereka akan diluluskan secara automatik tidak lama lagi.Katanya, KWSP memaklumkan bahawa jumlah pengeluaran dari Akaun 1 serta jadual pembayaran maksimum selama enam bulan akan kekal.“Bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000. Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga jumlah maksimum RM5,000.“Bagi ahli yang mempunyai lebih daripada RM100,000, mereka boleh membuat pengeluaran sehingga 10% daripada simpanan Akaun 1 mereka”.Bagaimanapun Zafrul berkata, jumlah pengeluaran maksimum yang dibenarkan adalah sebanyak RM60,000.“Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga jumlah maksimum RM10,000”.Menurut Zafrul, disebabkan perubahan yang perlu dilakukan kepada sistem dan proses dalaman i-Sinar Online, KWSP memerlukan masa yang mencukupi untuk melaksanakan pembaharuan ini.“Pengumuman lanjut akan dibuat dalam masa terdekat oleh KWSP.“Kerajaan amat menghargai kesabaran dan pertimbangan ahli sementara perubahan sistem ini dilaksanakan,” katanya.


Anak merdeka cemerlang tanpa kerakyatan bimbang hasrat sambung belajar dinafikan

Seorang lepasan pelajar pra universiti Melayu dengan keputusan cemerlang 4.0 dalam peperiksaan Sijil Pendidikan Tinggi Malaysia (STPM) menanti peluang untuk menyambung pelajaran ke menara gading selepas dinafikan hak kewarganegaraan oleh kerajaan Malaysia.
Mohamad Omar Mokhtar, 20, lahir pada 31 Ogos 2002 disekat untuk mendapatkan kad pengenalan pada usia 12 tahun atas alasan kad pengenalan ibu kandungnya yang berasal dari Sabah mempunyai beberapa masalah.
"Pihak Jabatan Pendaftaran Negara (JPN) maklumkan kad pengenalan itu ada isu tetapi tidak jelas.
"Tapi JPN tak dapat kenal pasti," kata penasihat Lawyers for Liberty Latheefa Koya pada satu sidang media di Petaling Jaya, Selangor hari ini.
Menurut Latheefa, selepas JPN menyemak kad pengenalan ibu kandungnya didapati pengeluaran kad pengenalan tersebut tidak sah atau disyaki kad pengenalan tipu.
"Apa-apapun, ianya bukan salah Omar.
“Tapi kenapa hukum Omar atas kesalahan ini? Kita tidak tahu siapa salah dalam hal ini. Ibunya atau siapa?”
Menurut Latheefa, ayah dan ibu kandung Omar berkahwin di Selangor tanpa proses pendaftaran yang sah.
Selepas kedua-dua mereka berpisah, pada tahun 2015 Omar diambil sebagai anak angkat secara sah oleh ibu saudaranya yang menetap di Kedah.
Ketika itu, proses dan permohonan pengangkutan sudah disempurnakan oleh JPN.
Melalui dokumen yang ditunjukkan kepada media, salinan sijil lahir pertamanya, Omar merupakan warganegara Malaysia.
Tetapi selepas dirujuk kad pengenalan ibunya sebagai tidak sah, satu sijil lahir baru dikeluarkan oleh JPN menyatakan Omar bukan warganegara.
Menurut Latheefa, ini menunjukkan JPN menarik balik kerakyatan yang diberikan kepada Omar dengan cara yang salah.
"JPN boleh menarik balik kerakyatan seseorang apabila dia mempunyai kerakyatan lain contohnya tarik balik Malaysia tetapi dia warga Australia, Indonesia dan sebagainya.
"Tetapi Omar jelas, dia tanpa kerakyatan."
Latheefa berkata, di bawah jadual kedua mengikut Artikel 14 Bahagian Dua, Seksyen 1(e) Perlembagaan Persekutuan, Omar dianggap sebenarnya individu tanpa kerakyatan atau “stateless” dan bukan sebagai orang asing ataupun warganegara Indonesia, Filipina dan sebagainya.
Seseorang yang tanpa kerakyatan dianggap sebagai warganegara sekiranya dilahirkan di Malaysia.
"Tapi pihak JPN dan kerajaan beri nasihat untuk buat permohonan bawah 15 (a) untuk beri warganegara kalau terdapat keadaan istimewa.
"Dia (JPN) boleh beri kewarganegaraan kepada orang seperti Omar.
“Kalau betul kerajaan ada kuasa sepatutnya berikan. Tapi hal ini Omar sudah tunggu selama tujuh tahun," katanya.
Selain Omar, Latheefa berkata pihaknya turut mengendalikan beberapa kes yang sama melibatkan individu tanpa kerakyatan yang menununggu status kewarganegaraan sehingga lebih 13 tahun lamanya.
Lebih membimbangkan apabila artikel 15 (a) itu hanya diguna pakai bagi pemohon di bawah usia 21 tahun.
Sementara Omar pula, akan masuk usia 21 tahun pada 2023, berbaki beberapa bulan dari sekarang.
Malaysia merupakan antara negara yang sudah menandatangani banyak konvesyen antarabangsa yang menyatakan ikrar untuk melindungi kanak-kanak.
"Malaysia ada satu tanggungjawab sebagai negara yang bertamadun oleh Persatuan Bangsa-Bangsa Bersatu tapi masih tak patuh kepada benda-benda yang kita sendiri dah setuju.
"Akhir sekali, dalam perlembagaan iktiraf bahawa lindungi kanak-kanak tanpa kerakyatan.
"Tapi enggan anggap Omar sebagai tiada kerakyatan tapi orang asing. Asing dari negara mana? Tak diberitahu,” kata Latheefa.


PM perlu terima kritikan, bukan hanya pujian, kata peguam

Seorang peguam membandingkan tindakan menggunakan polis bagi berdepan pengkritik oleh Perdana Menteri Anwar Ibrahim selepas dilantik sebagai perdana menteri ke-10 dengan bagaimana Dr Mahathir Mohamad menguruskan keadaan itu.
Peguam Rafique Rashid berkata, selepas Mahathir menerajui kerajaan berikutan kemenangan PH pada Pilihan Raya Umum ke-14 (PRU14), bekas perdana menteri itu meminta polis untuk tidak menahan pihak-pihak yang melemparkan penghinaan terhadapnya.
Ia berikutan tindakan polis pada ketika itu terhadap seorang lelaki yang didakwa menghina Mahathir yang baru sahaja dilantik sebagai perdana menteri buat kali kedua.
Ibu Pejabat Polis (IPD) Langkawi menerusi Facebook pada ketika itu berkata, suspek ditangkap berikutan laporan polis oleh beberapa pihak yang tidak berpuas hati dengan "penghinaan keterlaluan terhadap Mahathir dan agama Islam".
Rafique yang juga anggota Pejuang berkata, ahli politik merupakan figura awam dan perlu bersedia untuk menerima bukan sahaja pujian, bahkan kritikan masyarakat, menyelar tindakan kerajaan yang meminta pihak polis mengambil tindakan terhadap individu yang memberi ulasan buruk terhadap Anwar.
"Kalau letak dua figura ni nampak jelas perbezaannya.
"Tapi yang ini (Anwar) tak sampai seminggu pun dah buat laporan polis," katanya kepada MalaysiaNow.
Sebelum ini, Ketua Penerangan PKR Fahmi Fadzil berkata Anwar Ibrahim telah meminta polis mengambil tindakan mengenai kecaman yang mengatakan beliau adalah agen Israel.
Polis turut mengesahkan Ahli Parlimen Baling Hassan Saad telah disiasat berhubung perkara itu.
Berhubung perkembangan itu, Rafique menambah, sekiranya presiden PKR itu benar-benar terguris atau merasakan reputasi dirinya terjejas akibat kritikan-kritikan terhadapnya, maka beliau sendiri perlu membuat laporan polis tanpa melibatkan pihak lain.
"Kalau betul nak buat laporan kenapa bukan Anwar yang buat sendiri laporan?
"Kenapa perlu gunakan 'alat' atau parti dia untuk ambil tindakan?"
Sebelum ini, Anwar turut dibidas oleh kumpulan hak asasi Lawyers for Liberty (LFL), mengatakan jika pemimpin itu berasa terkilan dengan ulasan buruk mengenai dirinya, beliau perlu memfailkan saman fitnah di mahkamah sivil.
Bersetuju dengan LFL, Rafique berkata melalui saman fitnah di mahkamah sivil seseorang boleh mendapatkan keadilan berhubung tohmahan terhadap dirinya, mengatakan ia adalah cara yang lebih teratur dari segi undang-undang.
Sebagai contoh, katanya, kes saman fitnah bekas timbalan menteri Chew Mei Fun, terhadap dua pemimpin DAP Tony Pua dan Yeo Bee Yin berhubung dakwaan meluluskan penjualan tanah pada nilai rendah kepada MCA.
Selain itu, bekas perdana menteri Ismail Sabri Yaakob pernah memfailkan saman fitnah terhadap bekas Ahli Majlis Kerja Tertinggi Umno Lokman Adam yang didakwa memfitnahnya dengan niat jahat apabila memuat naik video di media sosial.
"Ini membuktikan proses sivil pun boleh kita dapatkan keadilan di mahkamah.
"Menggunakan polis seakan-akan perdana menteri atau mana-mana orang dalam kerajaan tak boleh dikritik langsung."
Bagaimanapun, Rafique bersetuju semua pihak masih mempunyai hak untuk membela diri dan reputasi masing-masing.
Namun, ia tidak sepatutnya menyebabkan polis dan mahkamah perlu mengenepikan kes yang lebih penting semata-mata untuk mengendalikan kes laporan dan saman fitnah yang dihadapi ahli politik tertentu.
"Tunduk dan buat kerja. Sebab masyarakat akhirnya akan menilai berdasarkan kerja kita.
"Tapi kalau jadi ahli politik zaman sekarang, takkan hari-hari saman, hari-hari pergi balai polis? Jangan layan kritikan ini."


PN umum calon ketua menteri esok

Perikatan Nasional (PN) akan mengumumkan calon ketua menteri gabungan itu esok, kata Setiausaha Agung PN Hamzah Zainudin.Beliau berkata calon ketua menteri itu akan dibincangkan bersama parti komponen dalam gabungan itu, bagi memilih individu yang diterima masyarakat secara keseluruhannya serta mampu mendapat sokongan daripada pengundi di atas pagar.“Jadi kalau pun beliau datang daripada seorang wanita, pernah satu ketika Melaka membawa sebuah cerita Tun Teja, di mana Tun Teja berperanan membangunkan negeri Melaka, jadi apa salahnya kalau kali ini kita meletakkan seorang wanita.“Kita juga ada beberapa doktor, profesional, jurutera, ini kita akan bincangkan dan akan kita umumkan insya-Allah pada esok hari,” katanya hari ini.Pengerusi PN Muhyiddin Yassin pada 11 November dilaporkan berkata gabungan itu akan mengumumkan calon ketua menteri dari Bersatu, sebelum hari pengundian pada 20 November ini untuk menerajui kepimpinan Melaka, jika pakatan itu diberi mandat oleh rakyat untuk membentuk kerajaan pada Pilihan Raya Negeri (PRN) Melaka.Setakat ini, Barisan Nasional menamakan Sulaiman Md Ali sebagai calon ketua menteri, manakala Adly Zahari mewakili Pakatan Harapan.PN bertanding di kesemua 28 kerusi Dewan Undangan Negeri (DUN) pada PRN Melaka, 20 November ini dengan parti komponennya Bersatu bertanding di 15 kerusi manakala PAS lapan, dan Gerakan lima.Suruhanjaya Pilihan Raya menetapkan tarikh mengundi bagi PRN Melaka pada 20 November ekoran pembubaran DUN pada 4 Oktober lepas, susulan tindakan empat Ahli Dewan Undangan Negeri (Adun) menarik sokongan terhadap kepimpinan ketua menteri.Sementara itu, Hamzah mengucapkan takziah kepada keluarga bekas Adun Asahan Abdul Ghafar Atan, yang meninggal dunia di Hospital Melaka, hari ini.“Takziah kepada keluarga bekas Adun Asahan Abdul Ghafar Atan, baru sahaja saya dapat berita bahawa beliau telah meninggalkan kita.“Beliau juga merupakan sahabat dalam politik ini. Dalam pejuangan kadang kala sahabat akan terus jadi sahabat, tetapi dalam nak menentukan masa depan, perjuangan lebih mustahak,” katanya.Sebelum ini, media melaporkan Abdul Ghafar yang juga bekas exco perumahan, kerajaan tempatan dan alam sekitar negeri itu, mendapat rawatan di unit rawatan rapi (ICU) Hospital Melaka selepas disahkan positif Covid-19 sejak minggu lepas.


Zelensky kritik ‘ketidakpastian’ Eropah berhubung sekatan terhadap Rusia

Presiden Ukraine Volodymyr Zelenskyy pada Rabu mengkritik “ketidakpastian” Eropah dalam mengenakan sekatan terhadap Rusia dan mahu sekatan lebih ketat dikenakan ke atas Moscow.Beliau mendakwa Rusia menyasarkan sektor pertanian Ukraine dan menjadikan kelaparan sebagai senjata.“Depoh simpanan bahan api baru kami telah diserang Rusia. Mereka juga telah menyekat semua pelabuhan kita termasuk kargo pertanian untuk dieksport,” kata Zelenskyy ketika berucap di Parlimen Ireland, lapor Agensi Anadolu.Ukraine adalah pengeksport utama bahan makanan seperti gandum, jagung, dan minyak bunga matahari.Menurutnya, Ukraine adalah antara negara pembekal makanan terkemuka di dunia dan banyak negara negara akan mengalami kekurangan makanan – yang boleh menyebabkan berjuta-juta orang kelaparan, terutamanya di Afrika Utara.Rusia juga telah memusnahkan infrastruktur Ukraine dan “sengaja” mencetuskan kenaikan harga makanan.Sehubungan itu, Zelenskyy menggesa agar sekatan lebih ketat dikenakan terhadap Rusia.Konflik Rusia-Ukraine, yang bermula pada 24 Februari, telah menimbulkan kemarahan antarabangsa, dengan negara-negara Barat dan sekutu mereka melaksanakan sekatan kewangan ke atas Moscow.


Ismail kekal 'poster boy' Umno, tiada perbincangan Zahid sebagai PM, kata naib presiden

Umno tidak pernah membincangkan untuk meletakkan presidennya, Ahmad Zahid Hamidi sebagai calon perdana menteri (PM) bagi menghadapi Pilihan Raya Umum ke-15 (PRU15), kata Naib Presiden Mahdzir Khalid.
Beliau yang juga menteri pembangunan luar bandar berkata Mesyuarat Umno sebelum ini telah memutuskan bahawa Ismail Sabri Yaakob kekal sebagai calon PM ke-10 sekiranya Barisan Nasional (BN) memenangi PRU15.
“Setakat ini keputusan yang kita buat di peringkat parti ialah Ismail Sabri Yaakob adalah ‘poster boy’ dan calon PM selepas PRU15.
Saya sebagai naib presiden parti mengatakan tidak pernah ada mesyuarat (bagi perbincangan Ahmad Zahid sebagai PM),” katanya pada sidang media selepas merasmikan Persidangan Perwakilan Tiga Tahunan Kesatuan Kakitangan Jabatan Kemajuan Masyarakat (Kemas) Semenanjung Malaysia Kedua semalam.
Beliau berkata demikian bagi mengulas kenyataan tular di media sosial bahawa Zahid akan diangkat menjadi perdana menteri ke-10 pada PRU15 selain mendakwa perkara berkenaan akan dibincangkan pada mesyuarat Majlis Tertinggi (MT) Umno pada 30 September.
Mahdzir menegaskan penularan berita berkenaan merupakan perbuatan yang cuba melaga-lagakan kepimpinan Umno oleh sesetengah pihak dengan niat tidak baik.
Sebelum ini, Zahid yang juga pengerusi BN memberi bayangan bahawa Ismail kekal sebagai “poster boy” dan calon perdana menteri BN pada PRU15.


UK hantar 1,000 lagi ventilator ke India bantu tangani krisis Covid-19

United Kingdom (UK) merancang menghantar 1,000 lagi ventilator ke India untuk membantu negara itu yang kini bergelut peningkatan jumlah pesakit Covid-19, menurut kenyataan pejabat perdana menteri pada Ahad, lapor Sputnik.“Kerajaan UK akan membantu India melawan lonjakan kes dengan menghantar 1,000 mesin bantuan pernafasan,” kata kenyataan itu.Sebelum ini UK sudah menghantar 200 ventilator serta 495 alat oksigen.Selain itu, perkhidmatan kesihatan kebangsaan (NHS England) akan menubuhkan kumpulan penasihat klinikal untuk membantu institusi perubatan India memperkemaskan tindak balas Covid-19.“Kumpulan itu merangkumi penyelidik kesihatan awam dan global, serta jururawat dan profesional kesihatan lain yang mempunyai pengalaman dalam sistem penjagaan kesihatan India,” menurut kenyataan itu.Perdana Menteri Boris Johnson dan Perdana Menteri India Narendra Modi juga dijangka mengadakan perbincangan secara maya pada Selasa untuk mempererat kerjasama termasuk dalam memerangi pandemik Covid-19.India kini mencatat jumlah kes kedua tertinggi dengan 19.5 juta kes dilaporkan setakat ini dan kematian mencecah 215,000 orang, menurut data terbaru kementerian kesihatan.


Menjelang lawatan Jokowi, Putrajaya diingatkan jangan kompromi tuntutan pertikaian maritim dengan Jakarta

Pakar maritim yang terlibat dalam usaha melindungi hak wilayah Malaysia mengingatkan kerajaan agar tidak menandatangani sebarang perjanjian baru untuk menyelesaikan pertikaian sempadan yang lama berlarutan dengan Indonesia menjelang lawatan Presiden Joko Widodo hari ini, MalaysiaNow diberitahu oleh sumber yang mengetahui tentang isu itu.
Mereka berkata Malaysia tidak boleh berkompromi dengan tuntutan Jakarta yang membabitkan kawasan di Laut Sulawesi dan di bahagian paling selatan di Selat Melaka.
Mereka juga memberi amaran kepada Putrajaya bahawa sebarang perubahan daripada dasar kerajaan terdahulu berhubung kedua-dua kawasan itu mesti melibatkan penyertaan kerajaan Johor dan Sabah.
Ini kerana kepentingan maritim kedua-dua negeri itu akan terjejas teruk jika penyelesaian yang tidak menguntungkan negara diterima kerajaan.
"Jika Malaysia membuat sebarang kompromi, bukan sahaja Johor akan kehilangan wilayah lautnya, ia juga akan menghadapi kesan negatif terhadap aktiviti ekonomi maritimnya termasuk yang berkaitan dengan Pelabuhan Tanjong Pelepas," kata sumber di Wisma Putra kepada MalaysiaNow dengan syarat tidak dinamakan.
Sumber itu menambah, Pelabuhan Tawau Sabah turut akan terjejas oleh sebarang perjanjian yang melepaskan tuntutan Malaysia di Laut Sulawesi.
"Pada masa sama, isu sempadan maritim di Pulau Sebatik yang menjadi fokus pertikaian maritim di Laut Sulawesi tidak dapat diselesaikan kerana Indonesia tidak berganjak daripada kedudukannya," katanya.
Sumber itu juga memberitahu MalaysiaNow, pakar yang terlibat dengan Wisma Putra untuk mengkaji dua pertikaian maritim menyarankan Putrajaya untuk menolak cadangan yang disifatkan mereka akan hanya mengehadkan kedaulatan Malaysia di bahagian paling selatan di Selat Melaka.
"Mereka merasakan Malaysia mesti berunding dengan Singapura sebelum membuka sebarang rundingan dengan Indonesia.
“Ini kerana Singapura telah bersetuju dengan Indonesia mengenai sempadan maritim di sana, walaupun hakikatnya Malaysia mempunyai kes untuk membuat tuntutannya di wilayah sama," katanya.
Presiden Joko Widodo atau lebih dikenali Jokowi sedang dalam rangka lawatan kerja dua hari ke Malaysia bermula hari ini, di mana beliau dan Perdana Menteri Anwar Ibrahim dijadualkan menyaksikan pemeteraian beberapa MoU dan perjanjian antara kedua-dua negara.
Setakat ini, MalaysiaNow masih belum dapat mengesahkan sama ada perjanjian itu termasuk isu pertikaian maritim antara dua negara tersebut.
'Malaysia akan rugi'
Sementara itu, seorang bekas diplomat Asean memberitahu MalaysiaNow, Malaysia berdepan kehilangan kawasan laut yang lebih luas sekiranya bersetuju dengan sebuah cadangan untuk menyelesaikan pertikaian di Selat Melaka.
Katanya, cadangan penyelesaian itu berdasarkan perjanjian sempadan maritim yang telah pun dicapai antara Indonesia dan Singapura.
Tambahnya lagi, kajian oleh pakar maritim mendapati Malaysia layak menuntut kawasan dalam lingkungan tiga batu nautika dari pantai Johor.
"Inilah sebabnya kerajaan Johor wajar turut serta dalam sebarang rundingan untuk menyelesaikan pertikaian itu."
Difahamkan pakar maritim juga menentang satu lagi cadangan membabitkan pertikaian dengan Indonesia di Laut Sulawesi, kerana percaya ia akan menjejaskan kepentingan Malaysia dan juga Sabah.
Pertikaian itu berpusat di pantai Pulau Sebatik, di mana sebuah jeti Indonesia dibina.
Menurut sumber, pakar memetik keputusan oleh Mahkamah Keadilan Antarabangsa (ICJ) pada 2002 yang menamatkan pertikaian berdekad Malaysia-Indonesia berhubung pemilikan Pulau Ligitan dan Pulau Sipadan di Laut Sulawesi.
ICJ memutuskan bahawa kedua-dua pulau itu adalah milik Malaysia.
"Mahkamah membuat kesimpulan bahawa Perkara IV menentukan sempadan antara kedua-dua pihak sehingga ke wilayah paling timur (eastern extremity) Pulau Sebatik dan tidak menetapkan sebarang garis peruntukan lebih jauh ke arah timur," kata ICJ dalam keputusannya.
Berdasarkan keputusan ini, pakar maritim berpandangan dalam konteks sempadan maritim, "eastern extremity" merujuk kepada "low-water line" (kedudukan air laut pada surut yang terendah), di mana sempadan sesebuah negara ditentukan.
“Oleh itu, mereka menasihatkan kerajaan untuk menolak garis sempadan yang dicadangkan kerana ia tidak meliputi ‘low-water line’ Pulau Sebatik,” kata sumber itu sambil menambah Indonesia tidak akan bersetuju untuk menetapkan garis sempadan maritimnya dari Pulau Sebatik kerana ini akan hanya menunjukkan jeti yang dibina republik itu menceroboh wilayah Malaysia.


Buka segera sempadan negara secara terancang

Malaysia dan negara lain di rantau ini perlu menyegerakan pembukaan sempadan masing-masing untuk membantu pemulihan ekonomi terutama dalam sektor perdagangan dan pelancongan tanpa meningkatkan risiko kesihatan rakyat.Pembukaan semula sempadan negara secara terancang yang disyorkan oleh Pengerusi Majlis Pemulihan Negara (MPN) Muhyiddin Yassin dapat memastikan aktiviti ekonomi negara terus kekal berdaya saing.Kerajaan perlu mencontohi strategi serta pendekatan yang telah diambil oleh negara-negara lain seperti New Zealand, Australia, Bali (Indonesia) dan Filipina yang melaksanakan pembukaan sempadan secara berfasa dan terancang bagi merancakkan kembali sektor ekonomi yang terjejas teruk akibat pandemik Covid-19.Walau bagaimanapun, sebarang bentuk pelaksanaan ke arah pembukaan sempadan mesti dibuat secara teliti untuk memastikan risiko kesihatan awam terkawal. Protokol dan garis panduan mengenai peraturan kuarantin contohnya perlu dikuat kuasa bagi mengekangjangkitan terutama varian-varian baru seperti Omicron.Dalam hal ini, Asean melalui Perkongsian Ekonomi Komprehensif Serantau (RCEP) yang bakal berkuat kuasa 18 Mac ini, mampu memainkan peranan bagi membolehkan gelembung perjalanan pelbagai hala di rantau ini berjalan lancar dalam merancakkan aktiviti ekonomi negara.Pembukaan semula sempadan negara juga perlu dilaksanakan secara teliti berpandukan penilaian risiko, selepas diperhalusi dan dibentangkan oleh pihak berkepentingan, antaranya kementerian kesihatan (KKM), Jabatan Imigresen (JIM) dan kementerianpelancongan, seni dan budaya (Motac).Langkah ini adalah penting bagi menyokong usaha Pelan Pemulihan Negara (PPN) yang sedang giat dijalankan.Menerusi pembukaan sempadan negara yang sistematik dan diselia rapi, sektor-sektor ekonomi, terutamanya industri pelancongan yang amat terkesan akibat pandemik mampu dirancakkan semula dan seterusnya memberi impak positif terhadap pemulihan ekonomi negara.Justeru, Masa menyokong syor pembukaan semula sempadan negara tertakluk kepada prosedur operasi standard (SOP) yang ketat.Pada masa yang sama, Masa menyeru agar semua pihak terus mengambil langkah berjaga-jaga dan mematuhi SOP yang ditetapkan darisemasa ke semasa dalam menjalani kehidupan harian bagi bersama-sama membantu usaha kerajaan ke arah pemulihan negara.Azril Mohd Amin adalah ketua pegawai eksekutif Institut Masa Depan Malaysia (Masa).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


48.4% dewasa terima dos penggalak

Seramai 203,943 individu dewasa di negara ini menerima dos penggalak Covid-19 semalam, menjadikan jumlah kumulatif bagi pemberian dos penggalak meningkat kepada 11,327,531 atau 48.4%.Menurut data kementerian kesihatan (KKM) menerusi laman CovidNow, seramai 22,920,175 atau 97.9% daripada populasi dewasa telah lengkap menerima vaksinasi, manakala 23,197,884 individu atau 99.1% daripada kumpulan itu, menerima sekurang-kurangnya satu dos suntikan vaksin Covid-19.Bagi remaja berumur 12 hingga 17 tahun, seramai 2,784,682 individu atau 88.5% telah melengkapkan vaksinasi mereka, manakala 2,865,987 individu atau 91.1% telah menerima sekurang-kurangnya satu dos vaksin Covid-19.Statistik harian menunjukkan sebanyak 208,042 dos vaksin telah diberikan semalam melibatkan 1,677 dos pertama, 2,422 dos lengkap dan 203,943 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) bertambah kepada 62,892,195 dos.Sementara itu, menurut portal Github KKM, sebanyak 12 kematian Covid-19 dilaporkan semalam dengan Sabah dan Selangor masing-masing merekodkan tiga kes, Johor (dua kes) dan masing-masing satu kes di Melaka, Pahang, Perak dan Pulau Pinang.


Mahkamah AS benarkan warga bawa senjata api di kawasan awam

Mahkamah Agung Amerika Syarikat (AS) semalam memutuskan rakyat negara itu mempunyai hak untuk membawa senjata api di kawasan awam, keputusan penting yang dibuat hanya beberapa minggu selepas satu lagi kejadian tembakan rambang di sebuah sekolah di negara itu.
Keputusan 6-3 itu membatalkan undang-undang New York yang menggariskan seseorang perlu membuktikan mereka mempunyai keperluan mempertahankan diri untuk menerima permit senjata untuk dibawa keluar dari kawasan rumah.
Lima negeri lain, termasuk California dan Washington, mempunyai undang-undang serupa dan keputusan itu akan menyekat kerajaan untuk menghalang orang ramai daripada membawa senjata di kawasan awam.
Presiden Joe Biden mengecam keputusan tersebut, mengatakan ia “bercanggah baik dari sudut logik akal dan Perlembagaan, perkara ini sepatutnya membimbangkan kita semua.”
“Kita mesti tingkatkan usaha sebagai sebuah masyarakat bagi melindungi rakyat Amerika,” kata Biden.
“Saya menyeru rakyat Amerika di seluruh negara untuk bersuara mengenai keselamatan senjata api.”
Walaupun desakan semakin meningkat supaya penggunaan senjata api dihadkan selepas dua kejadian tembakan rambang pada Mei, mahkamah tetap berpihak kepada peguam bela yang mengatakan Perlembagaan AS menjamin hak untuk memiliki dan membawa senjata.
Ia adalah keputusan pertama oleh mahkamah dalam kes Pindaan Kedua sejak 2008 di mana keputusan sebelum ini menetapkan warga Amerika mempunyai hak untuk menyimpan senjata api di rumah bagi mempertahankan diri.
Keputusan itu dilihat sebagai kemenangan bagi kumpulan lobi senjata api Persatuan Rifle Kebangsaan (NRA).
“Keputusan hari ini adalah kemenangan besar untuk lelaki dan wanita di seluruh Amerika dan ia adalah hasil perjuangan yang diterajui NRA sejak berdekad lalu,” kata Naib Presiden NRA, Wayne LaPierre dalam satu kenyataan.
“Hak untuk mempertahankan diri dan untuk membela keluarga dan orang tersayang anda tidak sepatutnya berakhir di rumah anda.”


Lelaki Malaysia positif dikait dengan kluster kasino di Singapura

Seorang lelaki Malaysia berusia 34 tahun merupakan kes baru Covid-19 yang dikaitkan dengan kluster Dealer Marina Bay Sands Casino dan disahkan positif untuk tahap awal varian B1617, menurut kementerian kesihatan republik itu.Dalam data penuhnya yang dikeluarkan lewat malam tadi, kementerian itu mengatakan lelaki berkenaan kini menganggur dan merupakan kontak serumah dengan kes pertama dalam kluster itu, seorang lagi lelaki Malaysia berusia 36 tahun yang bekerja sebagai dealer di Marina Bay Sands Casino, dan disahkan dijangkiti Covid-19 pada 16 Mei.“Dia mengalami demam dan batuk pada 12 Mei, dan mendapatkan rawatan perubatan di klinik Kesihatan Awam pada 15 Mei, dan didapati positif saringan ‘Antigen Rapid Test’ (ART). Beliau segera dikuarantin dan menjalani ujian ‘Polymerase Chain Reaction’ pada hari yang sama.“Keputusan ujian mengesahkan dia positif Covid-19 pada 16 Mei. Hasil ujian serologinya belum diperoleh. Beliau didapati positif tahap awal untuk varian B.1.617, dan sedang menunggu ujian pengesahan lebih lanjut,” kata kementerian itu.Berikutan kes baharu itu, kluster Dealer Marina Bay Sands Casino kini mencatatkan tiga kes dengan kes lain melibatkan seorang lelaki Singapura berusia 35 tahun yang juga bekerja sebagai dealer di Marina Bay Sands Casino.Republik itu yang telah memperketat langkah-langkah pengurusan keselamatan dalam komuniti bermula 16 Mei, setakat ini mencatat 61,613 kes keseluruhan.Ia mempunyai 16 kluster terbuka setakat ini dengan yang terbesar berkait dengan kes Terminal 3 Lapangan Terbang Changi yang mempunyai 78 kes yang disahkan.


Batal cuti, balik segera, PM beritahu menteri ketika korban banjir lepasi 40 orang

Perdana Menteri Ismail Sabri Yaakob menggesa anggota Kabinet untuk membatalkan percutian dan pulang ke Malaysia jika berada di luar negara, ketika negara berdepan dengan banjir yang kini mengorbankan lebih 40 nyawa.“Saya sudah arahkan semua menteri yang rancang percutian masing-masing untuk batalkan percutian mereka, mereka yang berada di luar negara yang boleh balik, balik segera.“Supaya kita boleh bersama rakyat yang sedang kesusahan ini,” kata beliau merujuk slogan Keluarga Malaysia yang diperkenalkannya.Gesaan Ismail itu tampil selepas kematian mangsa akibat banjir yang memusnahkan bandar-bandar utama di Lembah Klang dan negeri-negeri lain mencecah 41 orang.Jumlah korban itu mengatasi mangsa banjir yang berlaku pada 2014 yang menyebabkan kira-kira 200,000 orang kehilangan tempat tinggal.Ahli politik daripada persekutuan dan negeri menerima kecaman awam susulan kegagalan menggerakkan usaha pemindahan dan menyelamat di Selangor yang paling terjejas akibat banjir yang berlaku.Hujan lebat sejak hujung minggu lalu menyebabkan sebahagian besar Shah Alam, Klang, dan Hulu Langat ditenggelami air.Jabatan Meteorologi Malaysia (MetMalaysia) turut mengeluarkan ramalan luruan monsun bakal berlaku selepas perayaan Krismas di mana ia boleh menyebabkan hujan berterusan di timur Johor, timur Sabah dan barat Sarawak dalam tempoh 28 hingga 30 Disember ini.Luruan monsun pada 27 hingga 30 Disember itu adalah angin sejuk dari Siberia yang menyebabkan angin kencang dan laut bergelora di Laut China Selatan.MetMalaysia turut memaklumkan angin kencang dan laut bergelora diramal di perairan Laut China Selatan itu turut termasuk kawasan perairan pantai timur semenanjung pada 26 hingga 30 Disember.“Orang awam yang merancang perjalanan ke kawasan berkenaan dinasihatkan sentiasa berwaspada dan peka dengan maklumat terkini.”


Anwar batalkan mesyuarat PH selepas memarahi pemimpin di belakang kenyataan Mat Sabu-Guan Eng

Kenyataan bersama pemimpin tertinggi Pakatan Harapan (PH) tanpa pengerusinya, Anwar Ibrahim menimbulkan kemarahan presiden PKR itu sehingga menyebabkan mesyuarat gabungan itu yang dijadualkan semalam dibatalkan, kata sumber kepada MalaysiaNow.Kenyataan dikeluarkan Presiden Amanah Mohamad Sabu dan Setiausaha Agung DAP Lim Guan Eng semalam dilihat sebagai kritikan keras terhadap Anwar berhubung beberapa pengumuman beliau sudah mendapat cukup sokongan untuk menumbangkan kerajaan Perikatan Nasional (PN).Difahamkan, ketua pembangkang itu turut memarahi seorang pemimpin kanan PH kerana “disyaki” menyediakan deraf kenyataan bersama itu.“Anwar marah pemimpin itu di MP lounge selepas Mat Sabu dan Guan Eng keluarkan kenyataan yang mempersoalkan strategi politiknya untuk bekerjasama dengan ahli-ahli Parlimen Umno bagi menumbangkan Muhyiddin Yassin,” kata kepada MalaysiaNow, merujuk kepada tempat makan khas ahli-ahli Parlimen.Menurut sumber, Anwar mengatakan kenyataan bersama itu dikeluarkan tanpa berbincang dengan PH terlebih dahulu.“Disebabkan itu, Anwar batalkan mesyuarat PH,” katanya.Percubaan MalaysiaNow untuk menghubungi pemimpin kanan PH itu tidak berjaya.Semalam, Mohamad dan Lim mengatakan PH tidak perlu lagi membuang masa mengharapkan sokongan ahli-ahli Parlimen Umno untuk menumbangkan kerajaan PN.“Undian Belanjawan pada hari Selasa mengajar kita untuk tidak membazirkan tenaga mengejar bayang-bayang lebih daripada 111 ahli Parlimen dengan berdasarkan hanya 92 ahli Parlimen PH. Andai kata berdasarkan 108 ahli Parlimen PH Plus betapa kuat laginya,” kata Mohamad dan Lim dalam satu kenyataan semalam.Mohamad dan Lim juga menggesa PH untuk bekerjasama dengan parti pembangkang di luar gabungan itu, dipercayai merujuk kepada Pejuang pimpinan Dr Mahathir Mohamad dan Warisan pimpinan bekas ketua menteri Sabah, Mohd Shafie Apdal.Satu sumber dari Amanah memberitahu MalaysiaNow, selepas Anwar gagal membuktikan beliau mempunyai sokongan “kukuh dan meyakinkan” seperti didakwanya apabila mengadap Yang di Pertuan Agong pada 13 Oktober, ramai pemimpin PH mula mempersoalkan kepimpinannya.“Yang paling melukakan hati pemimpin PH apabila Anwar senyap-senyap bekerjasama dengan Zahid dan Najib tanpa berbincang dengan pemimpin PH.“Apabila kami bertanya, Anwar kata dia perlu buat senyap-senyap untuk kembalikan mandat rakyat PH sebagai kerajaan, tengoklah sekarang berjaya ke?” kata sumber itu merujuk kepada kerjasama ahli Parlimen Port Dickson itu dengan Presiden Umno Ahmad Zahid Hamidi dan bekas perdana menteri, Najib Razak.MalaysiaNow pada Oktober mendedahkan Zahid dan Najib menulis surat kepada Istana Negara bagi menyokong Anwar menjadi perdana menteri sekali gus menumbangkan kerajaan PN.Sehingga kini, Zahid dan Najib tidak pernah menafikan berhubung surat kepada Sultan Abdullah Sultan Ahmad Shah yang dilihat MalaysiaNow itu.Sebelum itu pada 23 September, Anwar mengumumkan mempunyai sokongan yang “kukuh dan meyakinkan” bagi menumbangkan kerajaan PN pimpinan Muhyiddin.Bagaimanapun ketika mengadap Sultan Abdullah pada 13 Oktober, ahli Parlimen Port Dickson itu gagal membuktikan dakwaan mempunyai sokongan majoriti ahli Parlimen untuk menjadi perdana menteri.Minggu lepas MalaysiaNow menyiarkan sebahagian daripada perbualan pemimpin kanan PKR yang merasa tertipu dan kecewa dengan Anwar.


90 disahkan negatif Covid-19 selepas menghadiri mesyuarat khas MKN Sabtu lalu

Seramai 90 individu termasuk kontak rapat kepada Menteri di Jabatan Perdana Menteri (Hal Ehwal Agama) Zulkifli Mohamad Al-Bakri disahkan negatif COVID-19, kata Ketua Pengarah Kesihatan Dr Noor Hisham Abdullah.Beliau berkata jumlah itu termasuk mereka yang hadir ke mesyuarat khas Majlis Keselamatan Negara (MKN) di Jabatan Perdana Menteri (JPM) pada Sabtu lepas, juga dihadiri Zulkifli yang disahkan positif Covid-19 semalam.“Setakat ini, Pejabat Kesihatan Daerah (PKD) berkaitan masih mengenal pasti kontak rapat beliau (Zulkifli) dan menjalankan penilaian risiko dan saringan yang diperlukan.“PKD akan meneruskan proses mengenal pasti kontak rapat lain dan perkembangan akan diumumkan dari semasa ke semasa,” katanya menerusi sidang media secara maya dari kediamannya yang disiarkan di Facebook Kementerian Kesihatan (KKM), hari ini.Semalam, Noor Hisham memaklumkan seorang individu yang menghadiri mesyuarat di JPM pada Sabtu lepas dikesan positif Covid-19, diikuti kenyataan Zulkifli sendiri menerusi media sosial mengesahkan dirinya kini menerima rawatan akibat wabak itu.Zulkifli yang mempunyai sejarah perjalanan ke Sabah baru-baru ini, menyeru agar orang ramai hadir pada majlis membabitkan dirinya dari 24 September hingga 4 Oktober, menjalani pemeriksaan saringan Covid-19 di klinik kesihatan dengan segera.Berikutan itu, Perdana Menteri Muhyiddin Yassin mengeluarkan kenyataan bahawa semua kontak rapat termasuk menteri Kabinet semasa mesyuarat berkenaan diberikan surat perintah pengawasan dan pemerhatian di rumah selama 14 hari bermula 3 Oktober selain turut dipakaikan gelang pengawasan.Muhyiddin juga memaklumkan beliau sendiri menjalani kuarantin kendiri selama dua minggu mengikut nasihat KKM.Noor Hisham yang turut hadir pada mesyuarat MKN itu juga terpaksa menjalani kuarantin di rumah.


Malaysia terima RM1.9 bilion dana 1MDB yang disita DoJ

Jabatan Keadilan Amerika (DoJ) memulangkan dana 1MDB berjumlah RM1.9 billion (AS$452,363,867.40) yang disitanya ke Akaun Amanah Mendapatkan Kembali Aset, kata kementerian kewangan hari ini.Menurut kementerian kewangan, setakat ini, akaun amanah yang diselia Jabatan Akauntan Negara menerima sebanyak RM16.05 bilion yang disita daripada 1MDB.“Jumlah di dalam Akaun Amanah tersebut akan digunakan untuk melunaskan baki hutang 1MDB dan SRC,” katanya merujuk kepada bekas anak syarikat 1MDB, SRC International.Setakat ini, kerajaan sudah membayar sejumlah RM12.4 bilion hutang 1MDB dan RM3.1 bilion liabiliti SRC International.“Baki hutang merangkumi prinsipal dan kupon, keuntungan, faedah bagi bon, sukuk dan pinjaman berjangka, adalah sebanyak RM39.8 billion (1MDB) dan RM2.57 bilion (SRC).”Dalam kenyataan itu Menteri Kewangan Tengku Zafrul Aziz berkata, baki semasa dalam akaun tersebut hanya cukup untuk melunaskan prinsipal dan faedah hutang 1MDB untuk 2021 dan 2022 sahaja.“Baki ini tidak termasuk jumlah penyelesaian sebanyak RM2.83 bilion yang akan diterima dari Kumpulan Ambank dan RM336 juta dari Deloitte PLT,” katanya.“Rundingan juga sedang dijalankan dengan KPMG. Setelah semua dana akaun amanah digunakan, kerajaan tetap perlu menanggung obligasi bayaran baki hutang 1MDB memandangkan hutang tersebut adalah disokong oleh kerajaan melalui jaminan kerajaan dan surat sokongan semasa hutang-hutang ini diterbitkan.”Beliau berkata usaha pemulihan aset oleh kerajaan pada masa ini memfokuskan kepada pihak-pihak yang menyebabkan kerugian kepada 1MDB dan SRC semasa menjalankan tanggungjawab mereka, sama ada melalui penglibatan secara langsung atau tidak langsung dalam pelbagai operasi dan transaksi.“Semua yang terlibat akan dipertanggungjawabkan sepenuhnya atas salah laku melalui penglibatan di dalam 1MDB dan/atau SRC.”Pengumuman terbaru kementerian kewangan ini adalah susulan 22 saman sivil yang difailkan 1MDB dan SRC International terhadap beberapa entiti dan individu yang dituduh melanggar kewajipan kontrak dan pengkayaan tidak wajar.Writ yang difailkan itu termasuk enam oleh 1MDB dan 16 lagi oleh SRC International difailkan pada 7 Mei lalu untuk pemulangan aset dengan jumlah keseluruhan melebihi RM96.6 bilion (AS$23 bilion), termasuk kira-kira RM300 juta tuntutan terhadap pelbagai pihak tempatan.


Lebih 2.5 juta remaja Malaysia terima vaksinasi lengkap

Seramai 2,589,925 individu atau 82.3 peratus daripada populasi remaja di negara ini telah lengkap menerima vaksin Covid-19 setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 2,755,745 individu atau 87.6% daripada populasi remaja pula telah menerima sekurang-kurangnya satu dos vaksin.Sementara itu, 95.6% atau 22,390,580 individu dewasa telah lengkap vaksinasi manakala 97.8% atau 22,914,289 lagi menerima sekurang-kurangnya satu dos vaksin Covid-19, setakat semalam.Sebanyak 36,028 dos vaksin diberikan semalam melibatkan 2,244 dos pertama, 4,325 dos kedua, dan 29,459 dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 51,938,646.


Kementerian semak cadangan kenaikan tarif air

Kementerian Sumber Asli, Alam Sekitar dan Perubahan Iklim (NRECC) sedang melaksana cadangan semakan semula tarif air agar dapat memberi pulangan modal setimpal dengan kos operasi yang dibelanjakan.
Menterinya Nik Nazmi Nik Ahmad berkata kerajaan Persekutuan sedar bahawa kemampanan kewangan operator air memainkan peranan penting dalam mutu penyampaian perkhidmatan bekalan air.
“Kami sedia maklum bahawa terdapat negeri-negeri yang masih menggunakan tarif yang lama dan tidak pernah disemak sejak lebih 20 tahun lalu dan perkara ini sedang dalam tindakan NRECC.
“Pada masa yang sama, kami akan memastikan supaya sebarang kenaikan tarif tidak akan membebankan golongan yang kurang berkemampuan,” katanya berucap pada Majlis Pecah Tanah Skim Bekalan Air Rasau di Kampung Seri Cheeding hari ini.
Turut hadir Menteri Besar Selangor Amirudin Shari.
Dalam pada itu, Nik Nazmi berkata negeri Selangor dan Johor merupakan dua negeri terbaik dalam pengurusan Air Tidak Terhasil (NRW) iaitu di bawah 30 peratus.
Sementara itu, Amirudin berkata hasil usaha penggantian paip serta kawalan kebocoran dan kecekapan operasi loji rawatan air telah mengurangkan NRW dari 36 peratus pada 2016 kepada 27.8 peratus ketika ini dan menyasarkan NRW sebanyak 25 peratus menjelang 2025.
“Kami juga dalam usaha penggantian paip sepanjang 150 kilometer (km) setahun yang dimulakan sejak 2016 membabitkan proses keseluruhan 30,000km panjang termasuk 6,000km paip yang kritikal untuk diganti.
“Kami akan melakukan penggantian ini secara terancang dan tersusun kerana ia melibatkan pertimbangan ekonomi dan kos yang tinggi,” katanya.
Pengurusan Air Selangor Sdn Bhd (Air Selangor) dalam kenyataan berkata Skim Bekalan Air Rasau Peringkat Pertama dijangka siap pada 2025 merangkumi sembilan bekas kolam perlombongan bijih timah dengan keluasan 489 hektar yang berfungsi sebagai Takungan Air Pinggiran Sungai (TAPS) dwifungsi pertama di negara ini dengan keupayaan pembekalan air serta tebatan banjir.
Skim itu juga merangkumi komponen sistem perkhidmatan air melibatkan pembinaan Loji Rawatan Air (LRA) Sungai Rasau dan sistem agihan bekalan air dengan Sungai Klang yang diabstrak sebagai sumber bekalan air mentah baharu, menyumbang 20 peratus daripada jumlah keseluruhan pengeluaran air untuk Air Selangor pada 2030.
Peringkat Kedua Skim Bekalan Air Rasau pula akan mula dibangunkan pada 2027 dalam tempoh tiga tahun dengan kos keseluruhan skim berkenaan sebanyak RM5.54 bilion.


Tiada penghujung: Khabar angin bertuip kencang menjelang undi belanjawan

Kilang khabar angin politik Malaysia kembali menjelang undi penting Belanjawan 2021 petang ini, yang dilihat sebagai undi percaya kepada Perdana Menteri Muhyiddin Yassin berbanding nilai peruntukan berbilion ringgit ketika negara bergelut memerangi pandemik Covid-19.Wartawan MalaysiaNow berpeluang bercakap dengan beberapa ahli Parlimen dan pemimpin politik kanan di Parlimen, serta pemerhati politik dan sumber terdekat pembuat keputusan dalam parti politik, untuk mendapat gambaran mengenai perbincangan yang hangat diperkatakan.Berikut antara beberapa spekulasi dan khabar angin yang berlegar-legar dan kerap diperkatakan sumber kami ketika rakyat Malaysia menanti dengan penuh sabar sama ada negara akan diganggu satu lagi krisis politik.Bagaimanapun, semua spekulasi itu tidak dapat disahkan.1. Perdana menteri interimSatu daripada spekulasi yang bertiup adalah Muhyiddin akan meletak jawatan selepas undi belanjawan gagal. Yang di Pertuan Agong mungkin bertindak melantik perdana menteri interim. Perkara ini pernah terjadi sebelum ini ketika kerajaan Pakatan Harapan tumbang, dan istana melantik semula Dr Mahathir Mohamad memegang jawatan itu sehingga ada calon yang memiliki sokongan majoriti dinamakan untuk jawatan perdana menteri. Beberapa sumber mengaitkan jawatan perdana menteri interim dengan beberapa nama termasuk Hishammuddin Hussein yang merupakan menteri luar negeri.2. Muhyiddin kalah, pilihan raya mengejut diadakanSelepas Agong menolak pelaksanaan darurat, jika perdana menteri gagal memperoleh sokongan belanjawan, mungkin akan memberi nasihat supaya Parlimen dibubarkan bagi memberi laluan kepada Pilihan Raya Umum ke-15. Hal ini kerana tidak ada seorangpun pemimpin memiliki majoriti bagi menyakinkan Agong untuk melantiknya sebagai perdana menteri.3. Pengisytiharan DaruratPengisytiharan darurat di Batu Sapi bagi menangguhkan pilihan raya kecil di sana mungkin berulang sekiranya kerajaan Perikatan Nasional tumbang selepas gagal mendapat sokongan untuk meluluskan belanjawan. Agong berkemungkinan menggunakan kuasanya sekali lagi untuk mengisytiharkan darurat yang membolehkan dasar-dasar penting dilaksanakan demi kelangsungkan pentadbiran negara.4. Najib ada 18 ahli Parlimen bersamanya untuk menggagalkan belanjawanKhabar angin ini antara yang bertiup kencang dalam kalangan mereka yang menentang Muhyiddin termasuk penyokong Anwar Ibrahim yang mahu menghidupkan harapan untuk mendapatkan sokongan daripada ahli Parlimen lain kepada presiden PKR itu dalam usaha mengejar cita-cita menjadi perdana menteri.5. Najib mengaku kalah, lawan lain kaliNajib Razak dan sekumpulan kecil pemberontak Umno, yang dikatakan melibatkan lima ahli Parlimen, mungkin mengambil keputusan “mengaku kalah” dan menyokong belanjawan, berikutkan kegagalan mendapatkan sokongan bagi menentang undi belanjawan. Dilaporkan beberapa pertemuan diadakan secara tertutup dengan ahli Parlimen Umno dan Barisan Nasional (BN) bagi menyakinkan mereka untuk menolak undi belanjawan. Bagaimanapun, Majlis Ahli Parlimen Perikatan Nasional (PNBBC) bersama 20 anggota Kabinat daripada BN mengeluarkan kenyataan sokongan penuh kepada kerajaan.6. Muhyiddin dapat sokongan WarisanKemungkinan ini boleh berlaku, di sebalik beberapa rundingan antara pemimpin parti Sabah dan beberapa anggota Kabinet. Undi mereka dilihat amat penting untuk menggantikan kembali undi yang hilang daripada ahli Parlimen Umno dikaitkan dengan Najib. Daripada khabar angin yang sama, dikatakan Presiden Warisan Shafie Apdal tidak mahu berunding dan membuat keputusan untuk tidak menyokong Muhyiddin.